4 ёшли бола ЙТҲ қурбони бўлди\n13 Мая 2020 387\nХоразм вилояти, Янгибозор туманида 4 яшар болани машина уриб юборган.\n12 май соат 19:00 ларда Янгибозор тумани Қаландўрман қишлоғи ҳудудидан ўтган ички 4К-928 автомобиль йўлининг 3-километрида “Матиз” русумли транспорт воситаси меъёридан оширилган тезликда ҳаракатланиб келаётган.\nШу пайти йўл четида кетаётган 12 ва 4 яшар вояга етмаган болалар қўл ушлашиб кетаётган. 22 яшар ҳайдовчи бошқарувидаги автомашина яқинлашганда кичик ёшдаги бола катта ёшдаги боланинг қўлидан чиқиб кетиб, йўлга югуриб чиқиши оқибатида уни автомашина уриб юборган.\nНатижада, 4 ёшли пиёда олган тан жароҳатлари оғирлиги сабабли шифохонада вафот этган.\nМазкур ҳолат юзасидан Янгибозор тумани ИИБ ТГ томонидан суриштирув ишлари олиб борилмоқда, деб хабар беради ИИВ матбуот хизмати.


Ёшлик шижоати тажрибадан устун келди\n8 январь, 2017, 19:47\nТаиланд пойтахти Бангкок шаҳрида ташкил этилган "Челленжер" туркумидаги халқаро турнирнинг саралаш беллашувлари иккинчи босқичида 18 ёшли Жўрабек Каримов тажрибали теннисчимиз Санжар Файзиев билан беллашди.\nСанжар Файзиев мусобақага иккинчи даврадан қўшилди. Жўрабек Каримов эса биринчи учрашувда таиландлик Танакорн Сриратни 6:2, 6:0 ҳисобида мағлуб этганди.\nИкки теннисчимиз ўртасидаги учрашувнинг биринчи сети кескин ва муросасиз курашлар остида ўтди. Унда Жўрабек 7:6 ҳисобида устун келди. Санжар иккинчи партияда 6:3 ҳисобида зафар қучиб, умумий ҳисобни тенглаштирди.\nУчинчи ҳал қилувчи сетда Жўрабек ҳужумкорликни оширди ва 6:4 ҳисобида ғолиб чиқди. Энди ҳамюртимиз асосий тўр йўлланмаси учун бўладиган учрашувда германиялик Даниэль Алтмайерга қарши кортга чиқади.


Суперлига U-18. “Навбаҳор” йирик ҳисобда мағлуб этилди - "Насаф" ФК расмий веб-сайти\n13 Oct 2018 Янгиликлар, Суперлига U-18\nСуперлига U-18. “Навбаҳор” йирик ҳисобда мағлуб этилди\nБугун U-18 жамоамиз навбатдаги 16-тур учрашувини ўз майдонида “Навбаҳор” жамоасига қарши ўтказди.\nУчрашув кутилганидек жамоамиз ташаббуси билан бошланди. 3-дақиқада ташкил этилган ҳужум гол билан якунланди. Жавоҳир Шокиров жамоамизнинг бугунги учрашувидаги илк голига муаллифлик қилди. Тўпурар футболчимиз, бу билан бугун мавсумдаги 12-голини киритди. Ҳисоб очилгач, майдондаги устунлик футболчиларимиз қўлига ўтди. Гол уриш учун кўплаб вазиятлар ҳам яратилди, аммо 36-дақиқадаги ҳужумгина гол билан якун топди. Яна бир тўпурар футболчимиз Сардор Тўраев ўзининг чиройли голи билан ҳисобни 2:0га оширди.\nБиринчи бўлим ана шу ҳисоб билан ниҳоясига етди.\nИккинчи бўлимда ҳам ёшларимиз майдонда ташаббускор бўлишди. Ҳужумкор ўйин намойиш этган жамоамиз, 55-дақиқада ҳисобни йирик 3:0 кўринишига олиб келди. Учинчи голни Ҳусаин Норчаев киритди. Бу ҳисоб ҳам майдонга тушган футболчиларимизни қониқтирмади, натижада яна икки марта рақиб дарвозаси ишғол этилди. Тўртинчи ва бешинчи голларни Абубакр Ризо Турдалиев ҳамда Наврўз Сафаровлар ўз ҳисобига ёздириб қўйишди.\nШундай қилиб, жамоамиз “Навбаҳор” жамоаси дарвозасига бешта жавобсиз тўп киритиб, йирик ҳисобда ғалаба қозонди. Ғалаба муборак бўлсин!\nЖамоамиз навбатдаги 17-тур учрашувини энди Тошкентда, “Локомотив” жамоасига қарши ўтказади. Учрашув 20 октябр шанба куни бўлиб ўтади.\nСуперлига U-18, 16-тур\n“НАСАФ” – “НАВБАҲОР” 5:0 (2:0)\n13.10.2018. Ёшлар қароргоҳи майдони, 15:30да\nҲакамлар: Равшан Абдувоҳидов, Фарҳод Усмонов, Элнур Дониёров, Наим Қосимов (барчаси Қаршидан)\nГоллар: Жавоҳир Шокиров, 3’-1:0, Сардор Тўраев, 36’-2:0, Ҳусаин Норчаев, 55’-3:0, Абубакр Ризо Турдалиев, 65’-4:0, Наврўз Сафаров, 78’-5:0\n“Насаф”: 1.Амирбек Лутфуллаев (25.Шахзод Суюнов, 87), 4.Наврўз Саидов, 5.Алибек Давронов (18.Азизбек Ҳафизов, 79), 6.Ҳусаин Норчаев (9.Наврўз Сафаров, 70), 8.Шоҳмалик Комилов (22.Абдулла Мияссаров, 79), 10.Жамшид Абдуллаев (14.Шахбоз Нуриддинов, 61), 11.Жавоҳир Шокиров (66.Дилшод Бердиев, 82), 15.Нурбек Ботиров, 16.Жасур Жумаев (с), 20.Сардор Тўраев (7.Алпомиш Миров, 61), 27.Абубакр Ризо Турдалиев.\n“Навбаҳор”: 1.Миржалолбек Маматхонов, 4.Юнусхон Обидхонов, 5.Муҳаммаджон Охунмирзаев (с), 6.Шерзод Ғуломжонов (15.Жавоҳир Ҳусанов, 76), 9.Қодиржон Икромов (13.Абдулазиз Ҳотамов, 84), 11.Бобиршоҳ Собиров, 14.Асадбек Лутфуллаев, 16.Азизбек Зокиров (7.Достонбек Ғозихонов, 57), 17.Тошпўлат Имомалиев (10.Абдулазиз Жалилов, 53), 18.Улуғбек Ақназаров, 19.Баҳромжон Яҳёхонов (2.Жамшидбек Махмудов, 70).\nЗахира: 32.Бобирмирзо Тошмирзаев, 8.Файзулла Ҳабибуллаев.\nОгоҳлантириш: Миржалолбек Маматхонов (23).


Шайхонтоҳур тумани ҳудуди 9 тонна чиқиндидан тозаланди / Ўзбекистон янгиликлари, энг сўнгги хабарлар\nЖАМИЯТ 0 Шархлар 1078 кўрилди\nЎзбекистон Экология ва атроф-муҳитни муҳофаза қилиш давлат қўмитаси Чиқиндилар билан боғлиқ ишларни назорат қилиш инспекцияси ҳамда Тошкент шаҳар ҳудудий инспекцияси ходимлари томонидан Шайхонтоҳур туманида тезкор тадбир ўтказилди, деб хабар беради қўмитанинг ахборот хизмати.\nТезкор тадбир чоғида туманнинг “Чақар” маҳалла фуқаролар йиғини ҳудудида, Бешёғоч ва Ялонкор берк кўчалари ёнида, коллектор сувлари оқиб ўтувчи ариқ бўйларида аҳоли томонидан ташланган шох-шабба ва маиший чиқиндилар уюми аниқланди.\n“Чақар” МФЙ га қарашли ҳудудидаги икки ноқонуний чиқиндихона бартараф этилиб, қарийб 9 тонна чиқинди олиб чиқиб кетилди. Коллектор сувлари оқиб ўтувчи ариқнинг қирғоқ бўйлари чиқиндилардан тозаланди.\nШунингдек, юқорида кўрсатилган манзилда “Шайхонтоҳур-Махсустранс” корхонаси томонидан ўрнатилган якка тартибдаги контейнерлар ҳудуддаги аҳолининг норозилигига сабаб бўлаётгани маълум бўлди. Ушбу ҳолат юзасидан Бешёғоч ва Ялонкор берк кўчаларида яшовчи аҳоли ҳамда “Чақар” МФЙ фаоллари билан йиғилиш ўтказилди.


36121 Ўқиш режими + -\nАлҳамдулиллаҳ, айни пишиқчилик мавсумидамиз. Шу кунларда кўплаб уй бекаларимиз пишиб етилган меваю сабзавотлардан турли консервалар тайёрлаш билан бандлар.\nСўнгги пайтларда «тўғри овқатланиш» деган ибора тез-тез қулоғимизга чалинмоқда. Ушбу ном остида алоҳида соҳа ҳам пайдо бўлди. Ушбу соҳа мутахассисларининг айтишига қараганда, мева ва сабзавотларни янги узилган ҳолатида истеъмол қилиш киши организми учун ниҳоятда фойдали экан. «Қиш ғамини ёзда е», деганларидек, пишиқчилик пайтида ғарқ пишган меваларни кўрган ҳар қандай уй бекаси уларни қандай усул билан бўлмасин, қишга сақлаб қўйишни ўйлайди. Ҳаммамизга маълумки, қуритилган ёки музлатилган ҳолатда сақланган мевадаги витамин ва минераллар ўз хусусиятини консерваланган ҳолатдагисидан кўра бир неча баробар кўпроқ ва яхшироқ сақлаб қолар экан. Лекин айрим меваларни, айниқса чирий бошлаганларини қуритиб ёки музлатиб сақлашнинг имкони йўқ. Масалан, уйингизда пўстлоғи уринганроқ беҳи ёки анор кўпайиб кетди, дейлик. Улардан мураббо ва шарбатлар тайёрлабгина исроф бўлишининг олдини олишингиз мумкин.\nБеҳидан компот, мураббо, қуюқ шинни (джем), повидло, ширин дириллоқ (желе), шакарланган мева(пукат)лар, шарбатлар тайёрлаш мумкин. Беҳидан консервалар тайёрлаш учун энг қулай вақт – ноябрь-декабрь ойларидир. Беҳи айни шу ойларда етилиб пишади.\nЎзбекистонда етиштириладиган беҳиларнинг пўсти нисбатан юпқа бўлади. Шунинг учун уларни арчимасдан консервалаш мумкин. Консерва учун танланган беҳиларнинг аввал сиртидаги туки илиқ сувда қўлда ишқалаб ёки чўткалаб тозаланади, кейин яхшилаб ювилади. Сўнг бир текис қилиб тўғралади, ўзаги кесиб ташланади.\nБеҳидан компот тайёрлаш.\nАввало беҳини парт қилиб олиш керак бўлади. Парт қилиш – бу қайноқ сув билан юмшатиб олишдир. Беҳилар парт қилингунга қадар қорайиб кетмаслиги учун лимон кислотаси ёки тартрат кислотанинг 5% ли эритмасига солиб қўйилиши лозим. Тўғралган беҳи озроқ лимон кислотаси билан қайнатилиб, юмшагунча парт қилинади. Беҳи қайнаган сув сузилиб, у шакар қиёми тайёрлаш учун ишлатилади.\nПарт қилинган мевалар шиша банкаларга тўлдирилади ва устига 80-85°С гача иситилган 40% ли шакар қиёми қуйилади. Ишлатиладиган қиём тиниқ бўлиши керак. Шундан кейин банкалар тунука қопқоқлар билан енгил беркитилиб, иссиқ сувда идишга жойланади ва 100°С да: 1 литрли банкалар 20-25 дақиқа, 2 литрли банкалар 25-30 дақиқа, 3 литрли банкалар эса 30-40 дақиқа давомида қиздирилади. Шу муддат ўтгач, уларнинг қопқоқлари бураб, маҳкамланади, банкалар тўнтариб қўйилган ҳолда совитилади.\nБеҳидан мураббо қайнатиш.\nТўғраб, қайноқ сувда парт қилинган беҳилар совуқ сувда совитилади ва сирланган тоғорага солинади. Парт қилинган сув сузилади ва шу сувга шакар солиб, 50% ли қиём қайнатилади. 1 кг мева учун 1 литр ҳисобида қиём тайёрлаш керак. Қиём 80°С гача иситилиб, тоғорадаги мевалар устига қуйилади. Мураббони қайнатишни бошлашдан олдин мевалар тоғорадаги қиёмда камида 6 соат туриши керак. Беҳи мураббосини 4 марта қайнатиш тавсия қилинади. Ҳар гал 7-10 дақиқа қайнатилгач, 8 соат тиндириб қўйилади.\nБеҳидан қуюқ шинни (джем) тайёрлаш.\nБеҳи пектин моддаларига бой бўлганлиги боис ундан тайёрланган шинни жуда қуюқ, хуштаъм, хушбўй ва юқори сифатли бўлади. Қуюқ шинни қайнатиш учун тайёрланган беҳилар сирланган идишга солинади ва устига вазнининг 10-15% гача миқдорда (1 кг мевага ¾ стакан) сув қуйилади. Шундан кейин мевалар бутунлай юмшагунча қайнатилади.\nБеҳининг ширин навларидан қуюқ шинни тайёрлаётганда 1 кг мевага 2-3 г лимон кислотаси қўшиш тавсия этилади. Шакарли қиём худди мураббоники каби тайёрланади, сузилганидан кейин тоғорадаги мевалар устига қуйилади ва шинни тайёр бўлгунига қадар қайнатилади.\nТайёр қуюқ шинни, яъни джем қуруқ ва иситилган банкаларга қайноқлигида тўлдирилади, банкалар тунука қопқоқлар билан беркитилади, тўнтариб қўйилади ва имкони бирича тезроқ совитилади.\nАнор шарбати хушхўр бўлиши билан бирга, жуда фойдалидир. Унинг таркибида таннинлар, кўп миқдорда темир моддаси ва лимон кислотаси бўлгани учун у атеросклероз касаллигини даволовчи ва иситма туширувчи дори-дармон сифатида тавсия этилади.\nАнорлар нордонлик даражасига, яъни таркибидаги кислоталар миқдорига қараб уч гуруҳга: ширин, ширин-нордон ва нордон анорга ажратилади.\nАнор шарбати тайёрлаш. Анорнинг Қозоқи анор, Қизил анор ва Аччиқ анор деган навларига мансуб ширин-нордон турларидан сиқиб олинган шарбат жуда хушхўр бўлади.\nШарбат тайёрлаш учун танланган анорлар яхшилаб ювилади, зангламайдиган пўлат пичоқ билан юқори қисми (гул ўрни) пўстлоғи билан бирга гир айлантириб қопқоқсимон кесиб олинади. Сўнгра пўсти эҳтиёткорлик билан бир неча жойидан тилинади ва бўлакларга бўлиб олиб, доналарини эзмасдан ажратиб олинади. Агар анорнинг суви (шарбати) пўстига ёки пардасига тегса, қораяди (таркибида танин моддаси кўпайиб кетади). Анор донларига пўсти ёки ички пардаси аралашиб кетмаслигига эътибор бериш керак. Ажратиб олинган донлар сирланган идишга йиғилади ва суви сиқиб олинади.\nБитта анордан ўртача 30% шарбат чиқади. Сиқиб олинган анор суви сирланган идишга йиғилади, тиндирилгандан кейин 70-75°С гача иситилади, сўнгра сузилади. Анор сувининг табиий мазаси ва хушбўй ҳиди сақланиб қолиши учун тиндирилган ва сузилган шарбат 85°С гача қиздирилиб, аввалдан тайёрлаб қўйилган банкаларга қайноқлигида қуйилади. Банкалар қайнатилган тунука қопқоқлар билан беркитилади ва иссиқ сувли кастрюлькага жойланиб, 85°С да қиздирилади, бунда 0,5 литрли банкалар – 15 дақиқа, 1 литрли банкалар – 20 дақиқа, 2 литрли банкалар – 30 дақиқа ва 3 литрли банкалар 40 дақиқа қиздирилиши, шу муддат ичида сувнинг иссиқлиги 85°С дан ошмаслиги лозим.\nСақлаш даврида банкалардаги шарбат тинади, идиш тубида қорамтир чўкинди ҳосил бўлади. Истеъмол қилиш учун шарбатни чайқатмасдан, эҳтиёткорлик билан қуйиб олинади.\nАнорнинг нордон туридан сиқиб олинган шарбатни чучуклаштириш учун унга 15-20% шакар қўшиш тавсия этилади. Шундан кейин уни юқорида айтиб ўтилган тартибда консервалаш мумкин.\nАнордан компот тайёрлаш\nАнор доналари юқорида айтиб ўтилган тартибдаажратиб олиниб, сирланган тоғорага йиғилади. Аввалдан тайёрлаб қўйилган банкаларга зичроқ қилиб тўлдирилади. Устига 30-40% ли (анорлар ширин-нордон бўлса) ёки 40-50% ли (анор нордон бўлса) тиниқ, сузилган ва иссиқ (60-70°С) шакар қиёми қуйилади. Банкалар қайнатиб қўйилган тунука қопқоқлар билан беркитилиб, иссиқ (70-80°С) сувли кастрюлькага жойланади ва 85°С да қиздирилади; бундай ҳароратда 0,5 литрли банкалар 12-15 дақиқа, 1 литрли банкалар эса 15-20 дақиқа давомида қиздирилиши лозим. Шу муддат ўтгач, банкалар сувдан олиниб, қопқоқлари бураб беркитилади ва тўнтариб қўйилган ҳолда совитилади.\nП. У. Қодировнинг “Уй шароитида озиқ-овқат маҳсулотларини консервалаш” номли китобидан фойдаланилди.\nҲАРОМ ЁКИ МАКРУҲ БЎЛГАН ЗИЙНАТ ТУРЛАРИ:\n01:09 / 23.03.2017 1684\nШайх Муҳаммад Саид Рамазон Бутий «Қандай кетган бўлса шундай қайтган ҳожилар» номли хутбасидан\n00:40 / 02.09.2017 300\nembedhttpswww.youtube.comwatchvb7iqcBohBofeatureyoutu.beembed «Муслимаат.уз»ташкил топганига 10 йил тўлган бўлса ҳам, ҳозиргидек жамоа бўлиб ишлаётганига энди 5 йил тўлди. Фаолиятимиз давоми...\n07:00 / 06.03.2018 1196\n19:13 / 25.01.2017 1465


Ривалдо: “У менга Роналдони эслатмоқда” / CHAMPIONAT.asia\n14:34"Локомотив" ниҳоят академия қуришни бошлайди, португалиялик мураббий ва чемпионлик вазифаси ҳақида". Тўлабек Акрамов билан суҳбат 0 14:21Ла Лигада кутилаётган инқилоб ҳақида 1 14:05Спортчилар ижтимоий тармоқларда 0 14:01Буффон мавсум сўнггида фаолиятини якунлашни режалаштирмаяпти 1 13:31ОЧЛ-2021. Гуруҳ босқичига қуръа ташланди 56 13:18Милик нега "Марсель"га ўтганини айтди 0 12:54Карикатура: Кеча Ибра ва Лукаку майдонда тортишиб қолишди 6 12:29ОФК Кубоги-2021. Гуруҳ босқичига қуръа ташланди 30 12:09Португалия. "Спортинг"дан ғалаба, Педродан супергол! 1 12:07Омар Моманидан карикатура: Бруну Клоппга фақат пенальтидан гол урмаслигини кўрсатиб қўйди 8 11:45Тухель "Челси"да Холандни кўрмоқчи 15 11:15"Ғиждувон" жамоаси сардори: "Янги мавсумда ПРО-Лига йўлланмаси учун курашамиз" 2 11:02Юрий Белоус: "Жасур "Локомотив"дан миннатдор" 16 11:00"Спартак" Промес учун 10 млн евродан кўп тўлашга тайёр эмас 1 10:55Расман: "Локомотив" испаниялик футболчининг трансферини эълон қилди 31\nРивалдо: “У менга Роналдони эслатмоқда”\n21 май 2020 21:25\nТеглар : Роналдо Боруссия Дортмунд Эрлинг ХоландРивалдо\nБразилиялик собиқ футболчи Ривалдо “Боруссия Д” форварди Эрлинг Холанд ҳақида фикр билдирди.\n“Реал” ва “Барселона” январда Холандни қўлдан чиқаришди. Яна ким билади, у суперклубга ўтганида, балки ҳозиргидек ўйнай олмасди. “Реал” билан шартнома имзолаганда, у захирада ўтирган бўларди. Бошқа томондан, у “Реал”га ўтиб, бошланғич таркибга даъво қилиши ҳам мумкин. Унинг “Боруссия Д”га ўтгани хатó деб ҳисобламайман.\nҚайсидир тарафдан у менга Роналдони эслатиб юбормоқда. У кўп гол уради, жуда тезкор ва бирга-бир вазиятларда ажойиб тарзда алдайди. Майдонга қўрқмасдан тушади. У юқори даражада бошлади. Бироқ, ҳозир уни Роналдонинг издоши дейишга эрта. Унинг йўлидан бориш учун эса Холандда барчаси мавжуд”, дейди Ривалдо.\nТухель "Челси"да Холандни кўрмоқчи 15\nКагава ўзига янги клуб топди 3\nХоланд жамоасининг мағлубияти ҳақида: “Шунчалик жаҳлим чиқдики...” 10


Обида ибн Амр Салмоний\nРукн: Тобеинлар\tЧоп этилган: 21.04.2017\nОбида ибн Амр (ёки Қайс) Салмоний тобеиннинг пешқадамларидандир. У Зот Расулуллоҳ соллаллоҳу алайҳи васаллам вафотларидан икки йил олдин Исломни қабул қилганлар. Лекин Пайғамбаримиз билан кўришмаганлар.\nОбида ибн Амрнинг мавқеи юксак эди. Ҳатто фиқҳ ва қозилик ҳукмларида ўта ҳушёр ва мулоҳазакорлиги билан танилган қози Шурайҳ ҳам ҳукмда бирор иштибоҳ туғилса, маслаҳат учун Обида ибн Амрга одам юборардилар.\nШунга қарамасдан, Обида ибн Амр ҳазратлари фатво беришдан хавфланар, сўровчиларнинг саволига жавоб беришдан қочардилар. Айниқса, савол Аллоҳнинг китобидаги бирор оят ҳақида бўлса, жавобдан ўзини тортиб турардилар.\nИбн Сийрин айтадилар: «Обидадан бир оят ҳақида сўрадим. «Қуръонда нозил бўлган нарсаларни биладиган кишилар ўтиб кетди. Энди сенга вожиб бўлгани Аллоҳдан қўрқиш ва тўғриликдир» деди.\nОбида ибн Амр Салмоний (раҳматуллоҳи алайҳ) ҳижратнинг 72-йилида вафот этганлар.


Озарбойжонда ипакдан ишланган Қуръон китоби тайёрланди\n10:58 / 28.11.2016 5684\nОзарбойжонлик таниқли рассом ва нақш устаси Тунзал Муҳаммадзода Қуръони каримнинг ипакдан тўқилган нодир нусхасини тайёрлади. Муқаддас каломнинг антиқа нусхасини тайёрлаш учун уста 3 йил вақт сарфлади ва 50 метр табиий қора шаффоф ипакдан фойдаланди. Бу ҳақда Muxlis.uz хабар берган.\nҚайд этиш керак-ки, Тунзал Муҳаммадзода Истанбулдаги Мармарин университети докторантидир. У Озарбойжон миллий амалий санъати намунаси саналган занжирли каштачиликни ўрганиш бўйича илмий иш олиб бормоқда.\nОзарбойжон президентининг ўғли «Рублёвка»да 35 млн долларлик уйга эгалиги аниқланди\nОзарбойжон бизнес-иқлим кўрсаткичлари бўйича бир йилда 57-ўриндан 25-ўринга кўтарилди


Эҳтиёт бўлинг, велосипедчилар! - www.ziyouz.uz\nБош саҳифа Оила ва жамиятЭҳтиёт бўлинг, велосипедчилар!\nВелосипед жуда фойдали транспорт воситаси. Ундан фойдаланган инсоннинг танаси соғлом, руҳи тетик бўлади. Яна бир муҳим жиҳати, велосипед атроф-муҳит учун зарарсиз, моддий тарафдан эса қулай ва ихчамдир. Бундан ташқари, велосипедни ҳордиқ воситасига ҳам киритиш мумкин. Шунинг учун ҳозирги кунда велосипеддан фойдаланиш, айниқса, ёшлар ўртасида кенг тарқалмоқда.\nДарвоқе, велосипедни бошқариш учун махсус ўқув курсларини тугаллаш ва имтиҳон топшириб, алоҳида ҳуқуққа эга бўлиш талаб этилмайди.\nШунга қарамай, “егарга” ўтирмоқчи бўлган шахс велосипедни бошқариш учун зарур талабларни билиши лозим. Негаки, велосипедчи томонидан йўл ҳаракати қоидаларига риоя этмаслик нафақат ҳайдовчилар ва пиёдалар учун ноқулайликларни келтириб чиқаради, балки унинг саломатлигига ҳам зарар етказиш эҳтимолини оширади. Демак, хавфсиз ҳаракатланиш йўл ҳаракатининг барча иштирокчилари учун шарт.\n14 ёшга кирдингизми?\nЎзбекистон Республикаси ҳудудида йўл ҳаракати “Йўл ҳаракати хавфсизлиги тўғрисида”ги Қонун, Вазирлар Маҳкамасининг 2000 йил 11 декабрдаги “Йўл ҳаракати қоидаларини тасдиқлаш тўғрисида”ги қарори ва бошқа бир қатор норматив-ҳуқуқий ҳужжатлар билан тартибга солинади.\nВелосипед — одам кучи билан ҳаракатлантириладиган, икки ёки ундан ортиқ ғилдиракли транспорт воситаси. Кам учрайдиган осма двигателли велосипедлар эса мопедга тенглаштирилади. Бундан келиб чиққан ҳолда, мантиқий нуқтаи назардан таъриф бериладиган бўлса, велосипедчи — велосипеддан транспорт воситаси, дам олиш усули ёки спорт тури сифатида фойдаланадиган шахсдир. Бу доимий ишга велосипед билан қатнайдиган шахс, дунё кезувчи сайёҳ, профессионал спортчи-велопойгачи, вақтини чоғ ўтказаётган ўсмир ёки бошқа мақсадларда велосипедда ҳаракатланаётган инсон бўлиши мумкин.\nВелосипедни бошқариш учун ёшга нисбатан талаб қўйилмаган, уни ҳамма бошқариши мумкин. Бироқ, унутмаслик керакки, йўл ҳаракати қоидаларига мувофиқ, йўлларда велосипед бошқариш 14 ёшга тўлган шахсларга рухсат этилади. Ушбу талабга риоя қилишга боланинг ота-онаси масъулдир.\nВелосипедга «қандай талаблар қўйилади?\nВелосипедда ҳаракатланиш хавфсиз бўлиши учун уни доим барча техник талабларга жавоб берадиган ҳолатда тутиш даркор. Хусусан, у товуш бергич мосламаси билан жиҳозланган ва тормози соз бўлиши зарур. Олд томонига оқ рангли, орқа томонига қизил рангли чироқча ёки қизил рангли нур қайтаргич, ён томонларига эса зарғалдоқ ёки қизил рангли нур қайтаргич ўрнатилиши керак.\nВелосипедчи ҳаракатланишдан олдин велосипеднинг техник созлиги, жиҳозланганлигини кўздан кечириши, ҳаракатланиш вақтида техник ҳолатини соз ҳолда бўлишини таъминлаши мақсадга мувофиқдир.\nШу ўринда яна бир маълумот: велошлем, тирсак ва тиззаларни ҳимояловчи воситалар ҳам мавжуд. Уларни тақиш мажбурий ҳисобланмайди, аммо жароҳатланишларнинг олдини олиш, муқаррар жароҳатларни енгиллаштириш, ҳаракатланиш ва соғлиқ учун муҳим бўлган тана аъзоларини асраш мақсадида улардан фойдаланиш тавсия қилинади.\nТаъкидлаш лозимки, велосипедда ҳаракатланишни, авваламбор, у учун ажратилган махсус йўлкаларда амалга ошириш лозим. Бироқ бизда ҳозирги вақтда бундай йўлкалар камлиги сабаб ҳаракатланишнинг бошқа алтернатив имкониятларидан фойдаланилмоқда.\nВелосипедни бошқариш пайтида йўлнинг четки ўнг томонидан бир қатор бўлиб ҳаракатланишга йўл қўйилади. Аммо мазкур қоида велосипед йўлкалари мавжуд бўлган йўлларда тақиқланади. Шунингдек, велосипедчилар агар пиёдаларга халақит бермаса, йўл ёқасида ҳаракатланишга рухсат этилади. Маълум ҳолларда, йўл ҳаракатини тартибга солувчи шахснинг талабига биноан велосипедчи тротуарда ҳам ҳаракатланиши мумкин.\nАвтомобилларнинг катта тезликда ҳаракатланишига мўлжалланган, бошқа йўллар билан туташмайдиган автомагистралларда велосипедларнинг ҳаракатланиши тақиқланади. Шу билан бирга, “Велосипедда ҳаракатланиш тақиқланган” йўл белгиси ўрнатилган йўлларда ҳам ҳаракатланиш мумкин эмас.\nСигнал ва ишоралар\nАвтотранспорт воситаларининг ҳаракатланиши йўл ҳаракатининг бошқа иштирокчилари учун тушунарли ва кўринарли бўлиши учун уларда турли ёруғлик (чироқ) мосламалари ўрнатилган. Велосипедда бундай мосламаларнинг йўқлиги боис, ушбу вазифани велосипед ҳайдовчиси бажаради.\nВелосипедчи ҳаракатланишни бошлашдан, қайта тизилиш, бурилиш ва тўхташдан олдин ишора бериши лозим. У чап қўлини ёнга узатса ёки ўнг қўлини ёнга узатган ҳолда тирсакни тепага тўғри бурчак остида букса, бу велосипедчи чапга бурилишини билдирувчи ишора саналади. Ўнгга бурилиш учун эса қўлларнинг ҳаракат тартиби алмашади, холос, яъни таъкидланган тартиблар ўнг ва чап қўлларда бажарилади.\nТўхташ ишораси чап ёки ўнг қўлни юқори кўтариш орқали билдирилади.\nТегишли ҳаракат ишорасини бериш манёвр бошланишидан олдин бажарилиши ва тугаганидан сўнг дарҳол тўхтатилиши лозим.\nКўриш мумкинки, огоҳлантирувчи ишоралар кўп эмас ва содда. Бинобарин, ишора бериш велосипедни хавфсиз ҳайдашнинг муҳим қисми ҳисобланади.\nЙўл ҳаракатининг бошқа қатнашчилари сингари велосипедчилар ҳам ҳуқуқбузарлик учун тўлиқ жавобгар ҳисобланади. Дастлаб маъмурий жавобгарлик хусусида. Маъмурий жавобгарлик тўғрисидаги кодексда қуйидаги нормалар мавжуд:\n— велосипедчининг алкоголли ичимликдан, гиёҳванд модда таъсиридан ёки ўзгача тарзда мастлиги ёки маст эмаслигини белгиланган тартибда аниқлаш учун текширувдан ўтишдан бўйин товлаши — энг кам иш ҳақининг уч баравари миқдорида жарима солишга сабаб бўлади (136 модда);\n— велосипед ҳайдовчининг алкоголли ичимликдан, гиёҳванд модда таъсиридан ёки ўзгача тарзда маст бўлган ҳолда йўл ҳаракати қоидаларини бузиши — энг кам иш ҳақининг уч баравари миқдорида жарима солишга сабаб бўлади (138 модда).\n— велосипед ҳайдовчиларининг йўл ҳаракатини тартибга солувчи сигналларга бўйсунмаслиги, устунлик берувчи, тақиқловчи ёки кўрсатма берувчи йўл белгилари талабларига риоя этмаслиги — энг кам иш ҳақининг учдан бир қисми миқдорида, йўл ҳаракати қоидаларини бузиши оқибатида авария ҳолатини вужудга келтириши — энг кам иш ҳақининг бир баравари миқдорида жарима солишга сабаб бўлади (138 модда).\nЙўлларда юқори хавфсизлик ва ҳар жиҳатдан қулай ҳаракатланиш учун малакали велосипедчилар қуйидаги тавсиялар беради:\n— юқори тезликда юрмасликка ҳаракат қилинг — меъёрдаги тезликда вазиятни назорат қилиш осонроқ;\n— велосипедингизни чироқлар ва ёруғ қайтаргичлар билан жиҳозланг — йўллардаги яхши кўриниш тўқнашув хавфини камайтиради;\n— йўл ёқасидаги автомобиллардан эҳтиёт бўлинг — улар тўсатдан ҳаракатга келиши ёки кутилмаганда эшиклари очилиши мумкин;\n— ҳаракат зич бўлган йўлларда юрмасликка ҳаракат қилинг ёки бундай йўлларда пиёдалар сафига ўтинг;\n— ён-атрофдаги вазиятни билиш учун доим йўлларни кўздан кечиринг.\n← Аввалги Аввалги Ҳамид Норқулов. Китоб инсон маънавиятини бойитади (2009)\nКейинги → Кейинги: Габриел Гарсиа Маркес: “Адабиёт ўрганилиши керак бўлган илмдир” (2011)


Аҳоли томорқа хўжаликларида гилос экиш ва парваришлаш бўйича тавсиялар - Ўзбекистон Республикаси Қишлоқ хўжалиги вазирлиги\nАҳоли томорқа хўжаликларида гилос экиш ва парваришлаш бўйича тавсиялар\nЭкиш учун тавсия этиладиган навлари: Валовье сердце, Қора гилос, Валерий Чкалов, Дрогана желтая, Ревершон, Клон Эльтона ва ҳ.к.\nГилосни экиш схемаси – 6×5 м (суғориладиган бўз тупроқларда) ва 6–5×5 м (шағалли-қумлик тупроқларда), экиш муддати: эрта баҳорда – февраль охири-март ойи бошларида.\nКўчат экиш учун чуқурлиги ва кенглиги 60×60 см бўлган чуқурчалар ковланади. Чуқур қазишда тупроқ устки қисмини 20–25 см қатлами ўранинг бир томонига, қолган қисми иккинчи томонга олиб қўйилади.\nЎрага 350–400 г фосфор, 30–40 г калий ўғити ҳамда 8–10 кг чириган гўнгни тупроқ билан аралаштириб солиб, кейин кўчат экилади.\nКўчат ўрага тик ҳолда қўйилиб, тупроқ билан кўмилади. Кўчатни пайванд қилинган жойи тупроқдан 4–5 см юқорида қолиши керак. Кўчат экилгандан сўнг ҳар бир чуқурга тўлатиб сув қуйилади. Шунда тупроқ зичланиб, ниҳол яхши кўкаради.\nТупроқ чўккандан сўнг кўчат атрофига янги тупроқ солиб, тўлдирилади. Кўчатлар тупроқнинг намлигига қараб вақти-вақти билан суғориб турилади.\nТоморқа майдони 0,03 га бўлса, ушбу майдоннинг қуёш тушадиган шарқдан жанубга қараган томонига гилоснинг навларидан 1–2 тупдан экиш тавсия қилинади. Томорқа майдони 0,06 га бўлса, ярмига сабзавот экинлари, қолган қисмига эса мевалик дарахтлар, 0,10 га бўлганда сабзавот учун майдон қолдириб, қолган каттароқ қисмига мевали кўчатларни жойлаштириш мумкин.\nПарваришлаш. Дарахтга сийраклаштириш қаватлаш усулида шакл берилади, ён шохлари 2–3 қават қилиб қолдирилади. Куртак унишини ошириш ва новдаларнинг яланғочланишини камайтириш мақсадида асосий шохлардаги ўқ новдалар қисқартирилади. Дарахтларнинг қариш даврида 4–5 ёшли шохлари кесилиб кўпроқ ёшартирилади.\nТоморқадаги гилос дарахтларига 300–350 г азотли, 250–300 г фосфорли ва 200–250 г калийли ўғитлар соф ҳолда солиниши тавсия қилинади. Ҳар 2–3 йилда ўртача 50–60 кг чириган гўнг солиш ҳосилдорликни оширади.\nБўз тупроқларда гилос дарахтлари ўсув даври мобайнида 4–6 марта, шағалли ерларда 10–12 маротаба суғорилади.\nКасаллик ва зараркунандаларга қарши курашиш. Гилос дарахтига зараркунандалардан мева канаси зарар келтиради.\nМева канасига қарши 17,5 фоизли Перфекто сус.к. (10 сотих майдон ҳисобига 15–20 мл), 5 фоизли Каратэ эм.к. (100 л сувга 50 мл) қўлланилганда яхши самара беради.\nҲосилни йиғиштириш. Гилос асосан кеч баҳорда пиша бошлайди. Меваларни банди билан териш шарт, аксҳолда улар ўз сифатини тезда йўқотади. Мева бандини унга зарар етказмасдан новдага тегиб турган еридан узиб олинади.


Олимларнинг тахминича, бутун коинот икки юз эллик миллиард галлактикадан иборат. Ҳар бир галлактикада эса уч юз миллиард атрофида юлдузлар мавжуд. Фаннинг бугунги юксак тараққиёти-да уни тўлалигича тавсифлаб бера олмаяпти. Лекин шуниси аниқки, бу улкан ва мураккаб тизим ҳам табиат қонунларига қатъий амал қилади.\nThursday, 20 March 2014 06:31\nSunday, 12 January 2014 01:07\nҲАЁТНИНГ ПАЙДО БЎЛИШИНИ ЎРГАНУВЧИ ИЛМ\nДАҲРИЙЛИККА (АТЕИЗМГА) ҚАҚШАТҒИЧ ЗАРБА БЕРДИ\nFriday, 21 June 2013 00:49


ЙЎЛ ТРАНСПОРТ ҲОДИСАСИ САБАБЛАРИ » O'zbekiston musulmonlar idorasi Qashqadaryo viloyati vakilligi rasmiy sayti\nЙЎЛ ТРАНСПОРТ ҲОДИСАСИ САБАБЛАРИ\n8-06-2021, 14:23 25 Ўқиш режими + -\nМаълумки кўпгина аянчли транспорт ҳодисалари келиб чиқишига асосий сабаб йўл қоидаларига амал қилмаслик, катта тезлик, бошқарувдаги беписандлик ва бошқа сабаблардир. Бундан ташқари бошқа махфий сабаблар ҳам мавжуд. Табиблар огоҳлантирган кўзи ожизлик, бош оғриғи каби касалликлар ҳам йўл транспорт ҳодисаларига сабаб бўлади.\nЙўл транспорт ҳодисаси сабаблари қуйидаги ишларда жамланади:\nВоқеликда ҳар қандай бошқарувчига катта тезликни жиловга олиш мумкин бўлавермайди. Чунки бу нарса йўлларни кенг ёки торлиги, транспортлар тиқилинч ёки тиқилинч эмаслигига ҳам боғлиқ. Бир транспорт бошқа транспортдан фарқ қилади. Шунинг учун айтамизки, давлат муайян тезликни белгилаб қўйган бўлса, имкон қадар ана шу белгиланган тезликда бошқариш вожиб бўлади. Чунки волийнинг амрига итоат қилиш вожиб. Айниқса инсон манфаатлари бўлган нарсаларда батариқа аъло бўлади. Ҳурсанд бўлмайдиган иш содир бўлиб, бошқарувчи ўша вақтда надомат чекиб юрмаслиги учун белгиланган тезликдан ошириб юбормаслик лозим. Фақатгина зарурат вақтида, ҳожат тушганда истисно қилинади.\nАнас розияллоҳу анҳудан ривоят қилинади. Росулуллоҳ соллаллоҳу алайҳи васаллам: “Мулоҳазакорлик Аллоҳдан, шошқалоқлик шайтондан”, дедилар.\nИбн ал-Қоййум роҳимаҳуллоҳ айтадилар: “дарҳақиқат шошқалоклик шайтондан бўлади. Чунки шайтонлар енгилтак ва ўйламай иш қиладиган, бандаларни собитлик, ҳилм ва виқор сингари сифатлардан тўсишга ғайратли бўлган махлуқлардир. Шайтонлар нарсани ўз ўрнидан бошқа жойга қўядиган, ёмонликка чақириб яхшиликдан тўсадиган тоифадандир. Улар икки мазаммат қилинган нарсада пайдо бўладилар. Биринчиси таврит(жуда сусткашлик), иккинчиси вақтидан олдин шошилтириш”.\nҚизил чироқда ўтиш.\nШак-шубҳа йўқки светофор чорраҳаларда транспортлар ҳаракатини тартибга солиб туриш учун қўйилган. Транспорт бошқарувчиси қачон тўхтаб, қачон ҳаракатга тушишни у орқали билади. Светофорнинг қизил ишорасига амал қилмаслик йўл қоидалари бузилишидаги энг катта хатарлардан бири. Чунки уни бузган бошқарувчи бошқа транспортлар ҳаракатланмасидан аввал, тезда ўтиб кетмоқчи бўлади, шунда тўсатдан йўлдан бир инсон ўтиб қолиши ёки яшил ишорага таяниб бошқа тарафдаги транспортлар ҳаракатланиб қолиши мумкин. Натижада светофор ишорасига амал қилмаган киши бир инсонни уриб юбориши ёки бошқа транспорт билан тўқнашиб кетиши, бу эса ўз навбатида ўзи ва бошқалар учун кўнгилсиз воқеаларни келиб чиқишига сабаб бўлади.\nГарчи чорраҳанинг бошқа тарафида транспорт бўлмасада қизил ишорада қатъий тўхтаб туриш лозим. Чунки тўсатдан қандайдир ҳолатлар юзага келиб қолиш эҳтимоли бор. Аллоҳ таоло: “Эй иймон келтирганлар! Аллоҳга итоат қилинг, Пайғамбарга ва ўзингиздан бўлган ишбошиларга итоат қилинг”, деган. Ишбошилар йўлни тартибга солиб туриш учун махсус белгиларни жорий қилганлар. Ана шу белгилар инсонга “юр!”, “тўхта!” деб ишора қилади. Мана шу ишоралар ишбошиларнинг сўзи ўрнида. Гўёки ишбоши сизга “юр!” ёки “тўхта!” деяётгандай. Ишбошига итоат қилиш вожиб. Бунда бошқа томонда транспорт йўқ бўладими, бор бўладими ҳукм бир хиллигича қолади.\nЧарчоқ ҳолатда машинани бошқариш.\nБунда транспорт бошқарувчиси сергак тортиши лозим бўлган уйқусираш, чарчаш каби сабаблар киради. Чунки бу ҳолатда машинани бошқариш катта йўл транспорт ҳодисасига сабаб бўлаётганини бугунги воқелик ҳам кўрсатиб турибди.\nТранспортга эътиборсизлик ва уни созлигини назорат қилмаслик.\nТранспортнинг техник созлигини назорат қилиб туриш лозим. Уларни ёқилғиларини, эҳтиёт қисмларини яхши ишлаётганига ишонч ҳосил қилиш керак. Айниқса тормозини яхши созлаб олиш керак бўлади. Чунки транспортга эътиборсизлик оқибатида бошқарувда камчиликка йўл қўйилмаган ҳолатда ҳам йўл транспорт ҳодисаларига сабаб бўлиши мумкин.\nБошқарув вақтида телефондан фойдаланиш ва хавфсизлик камарини тақмаслик.\nТранспорт бошқарувчиси телефондан фойдаланаётганда эътибори чалғиши, телефон орқали суҳбатда аъзоларни банд қилиб қўйиши, суҳбатдан таъсирланиши ва ҳиссиётга берилиши каби йўл транспорт ҳодисасига олиб борадиган сабаблар вужудга келади. Хавфсизлик камарини тақмасликда ўз жонини хатарга қўйиш ҳолати кузатилиши мумкин. Чунки бирданига тўхташга мажбур бўлганда тана аъзоларини транспорт қисмларига уриш натижасида шакастланиши мумкин.\nЙўл транспорт ҳодисасига олиб келадиган сабаблардан яна бири алькогол маҳсулотларини истеъмол қилиш. Буни истеъмол қилган киши томонидан юзага келган ҳодиса енгилроқ ҳодисага кирмаслиги барчага аён. Чунки алкогол истеъмоли натижасида содир этилган талофатлар камида ўлим ҳодисаси билан якунланмоқда.\nАллоҳ таоло: “Эй иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас ундан четда бўлинг. Шоядки нажот топсангиз”, деган.\nТутқаноқ ва хушини йўқотиб қўйиш касаллиги касалликлар орасида йўл транспорт ҳодисасига олиб борадиган энг хатарли касаллик туридан ҳисобланади. Хатарлиси шундаки, бу касаллик қайси вақт рўй беришини ҳеч ким билмайди. Агар транспорт бошқараётганда шундай касаллик хуруж бериб қолса катта талофатга олиб бориши аниқ. Бундай касаллик билан касалланган кишилар транспорт бошқарувига ўтириши ман қилинади.\nБундан кўринадики, ҳар бир киши йўл транспорт ҳодисасига бевосита ёки билвосита сабабчи бўлишдан эҳтиёт бўлишда юқоридаги сабаблардан сақланиши лозим. Йўл қоидаларига амал қилишда, транспортларни бошқаришда, йўлда инсонлар билан гўзал муомала қилишда, бахтсиз ҳодисалар вужудга келганда ёрдамга шошишда мусулмон киши бошқаларга намуна бўлиши дини яхши санаган ишлар сирасига кириши ҳеч кимга сир эмас.\nИмом Бухорий номидаги ТИИ 405-гуруҳ талабаси Саминов Аъзам\n Байҳақий 3390-рақам билан ривоят қилган.\n Моида сураси, 90-оят.


Афғонистонда бўлиб ўтган аёвсиз жангларда йирик қурбонлар берилди\n17:04 / 27.08.2016 12165\nАфғонистон хавфсизлик кучлари Жани Кхел туманида олиб борган аёвсиз жангларда 50 нафар ходимидан айрилган. Толибон ҳаракати сафида ўлдирилган жангарилар сони 200дан ошган. Бу ҳақда, мамлакатнинг Пажвак агентлиги маҳаллий маъмурият вакили Тож Муҳаммад Мангалга асосланган ҳолда хабар қилмоқда.\nАввалроқ, маҳаллий ҳукумат 30 нафар ҳуқуқ идоралари хизматчиси қурбон бўлгани ҳақида баёнот берганди.\n"Толибон" радикал гуруҳининг 1,2 мингга яқин жангариси 26-август куни кечқурун Покистон билан чегарадош Жани Кхелга ҳужум қилиб, шу билан бирга, улар, катта миқдорда қурол-яроғларни эгаллаб олгани ва ҳарбийларни ўлдирганини таъкидлашди.\nМангалнинг сўзларига кўра, жанг вақтида толибларнинг покистонлик дала қўмондони Ҳафиз Рашид ҳам ўлдирилган. Толибон жангарилари эса, маҳаллий ИИВ бўлимининг бир неча автомобили ҳамда қуролларини эгаллаб олган.\nЎз навбатида Нақиб вилояти губернатори матбуот котиби Аҳмад Аталнинг айтишича, полиция бўлинмаси ва ҳуқуқ идораларининг бошқа ходимлари Чамкани уездига чекиниб, Жани Кхелни жангарилардан озод қилиш режасини муҳокама қилишмоқда.\nБМТ «Толибон»нинг 11 нафар вакилига нисбатан санкцияларни бекор қилди\nТожикистон ва Афғонистонни боғловчи 8-кўприк қурилади\nТолиблар "ҳар йилги баҳорги ҳужумлар" бошланганини эълон қилди


Коронавирус Ўзбекистон қамоқхоналарига ҳам кириб бордими? | Qalampir.uz\nКоронавирус Ўзбекистон қамоқхоналарига ҳам кириб бордими?\nЖамият\t30 Январь 11:46 8520\nЎзбекистон қамоқхоналарида сақланаётган маҳкумларнинг 9 фоизи коронавирусга чалиниб, даволанган. Бу ҳақда Ички ишлар вазирлиги Жазони ижро этиш Бош бошқармаси даволаш профилактика ёрдамини ташкиллаштириш бўлими бошлиғи Баҳодир Юсупов АОКАда бўлиб ўтган матбуот анжуманида маълум қилди.\nУнинг айтишича, дастлабки 4 ой давомида жазони ижро этиш муассасаларида коронавирус билан касалланган беморлар аниқланмаган.\n“Жазони ижро этиш муассасаларида сақланаётган маҳкумларнинг ўртача 9 фоизга яқини касалликни бошдан кечирди. Коронавируснинг енгил шаклини муассасаларнинг ўзида даволадик. Бироқ ўрта оғир ёки оғир шаклларини Соғлиқни сақлаш вазирлиги тасарруфидаги 4 та ҳудудда – Бухоро, Қашқадарё, Навоий ва Тошкент вилоятларидаги соғлиқни сақлаш муассасаларида даволадик. Лекин бирорта ўлим билан боғлиқ ҳолат юз бермади”, дейди Баҳодир Юсупов.\nШунингдек, у Қашқадарё ва Бухоро вилоятларидаги қамоқхоналарда сақланаётган коронавируснинг ўта оғир шакли билан касалланган 2 нафар шахс Жиноят кодексининг 75-моддаси ва Жиноят-ижроия кодексининг 165-моддасига асосан муддатидан аввал озод қилингани айтиб ўтди.\n14 Май 17:53 29059


Xiaomi ўз рекордини янгилади ва энди 100 миллионни кўзламоқда - Terabayt.Uz\nXiaomi ўз рекордини янгилади ва энди 100 миллионни кўзламоқда\nXiaomi компанияси раҳбари Леи Цзюн ўз ходимларини янги рекорд билан табриклади – улар сентябрь ойининг ўзида 10 миллион дона смартфон сотишган. Бу эса Xiaomi тарихида илк бор кузатилмоқда, деб ёзади GizChina.\nКомпания смартфонларининг савдоси ўтган йили анча тушиб кетганини ҳисобга олсак, Xiaomi’нинг рекорд кўрсаткичлари янада аҳамиятлироқ кўринади. 2016 йили айримлар ҳатто, бу компаниянинг смартфон бизнеси инқирозга учрашини ҳам прогноз қила бошлашганди. Лекин, мана, кўриб турганимиздек, акси кузатиляпти.\nКузатувчиларнинг фикрича, бугунги рекорднинг бир неча сабаблари бор. Аввало, бу – Ҳиндистон бозорига самарали кириб бориш натижасидир. Иккинчидан, смартфонларни савдога чиқариш схемаларининг ўзгартирилгани ҳам бунга сабаб бўлди: Xiaomi энди ўз маҳсулотларини фақат онлайн тарзда эмас, балки оддий дўконлар орқали ҳам сотишни йўлга қўйган. Яқиндагина – 1 октябрь куни компания Хитой ҳудудида яна 20 та дўконларини очди. 2020 йилгача бундай дўконлар сонини 200 минггача етказиш режалаштирилган.\nЭнди шу эришилган рекорд билан чекланиб қолиш – оқилона иш эмас, албатта. Xiaomi ҳам бундан буёғига ҳар бир ойда 10 миллионлик чегарадан юқорида юришни кўзламоқда.\nШу йилнинг охиригача компания 100 миллион қурилма сотишни режалаштирган. Ёки, лоақал шу кўрсаткичга максимал даражада яқинлашишга ҳаракат қилаётир.\nЦзюн сўзларига кўра, ҳозирда компания смартфонларига талаб ошмоқда ва улар шунга мос ҳолда таклифни ҳам кучайтиришади.\n#Xiaomi #смартфон бозори #хабарлар


Нима учун ўзини-ўзи банд қилган касблар рўйхатига киракашлар киритилмаяпти? — Sof.uz\nНима учун ўзини-ўзи банд қилган касблар рўйхатига киракашлар киритилмаяпти?\n7.09 13:56 425 Ўзбекистон\nАОКАда ўтказилган брифингда ушбу саволга Иқтисодий тараққиёт ва камбағалликни қисқартириш вазирининг биринчи ўринбосари Илҳом Норқулов жавоб қайтарди:\n«Президентнинг қарори бор, таксичилар деганда юридик шахс сифатида рўйхатдан ва ҳар кунлик тиббий ва техник кўрикдан ўтиши лозим. Бу бўйича иш олиб боряпмиз. Лекин техник нуқтаи назардан жуда қийин бўляпти. Чунки давлат рухсат бергандан кейин кафолатланган бўлиши керак.\nШунингдек, таксичиларга қўйиладиган айрим талаблар бор. Масалан, албатта, агрегатларга уланган бўлиши лозим. Яъни, сиз ким билан кетаётганингизни билишингиз керак. Қолаверса, муайян вақтда техник ва тиббий кўрикдан ўтиши лозим.\nБир-икки ой ичида Вазирлар Маҳкамасига таклиф киритамиз. Сабаби бир томонда, ўз-ўзини банд қилган киракашлар манфаати турган бўлса, иккинчи томонда жамоатчилик манфаати турибди».\n26.10 20:18 2813\n28.10 11:47 1528\nКеча, 20:09 799\n27.10 12:28 745\n12:45 5 Жаҳон\nБугун, 11:36 7 Технология\nБугун, 11:26 36 Жаҳон\nБугун, 11:07 9 Ўзбекистон\nБугун, 10:58 19 Ўзбекистон\nБугун, 10:46 47 Иқтисод


Россияда яна бир сайёҳлик фирмаси фаолиятини тўхтатди\nИсроилда дам олаётган россиялик сайёҳлар\nРоссия рублининг қадрсизланиши ва сиёсий бўҳрон натижасида “Сургуткурорт” сайёҳлик фирмаси ҳам ўз фаолиятини тўхтатишини эълон қилди.\nКомпания сайтидаги эълонда “Туристлар олдидаги масъулиятни бажариш имконияти йўқлиги” айтилади.\n2005 йилда ташкил қилинган “Сургуткурорт” компанияси Чехия, Словения, Словакия, Миср, Туркия, Таиланд ва Россиядаги курортларга сайёҳларни жўнатиш билан шуғулланиб келган.\nЖорий ойда Россиядаги ўнлаб сайёҳлик фирмалари “валюта курси ошиб кетиши ва сиёсий вазият ёмонлашгани” сабаб фаолиятини тўхтатишини маълум қилди.\nБулар орасида "Нева", "Роза ветров Мир", "Экспо-тур", "Идеал-тур", "Лабиринт", "ИнтАэр" ва "Нордик стар" каби йирик сайёҳлик фирмалари бор.\nТурфирмалар фаолиятини тўхтатиши натижасида ўн минглаб россиялик сайёҳлар хориж давлатларида мушкул вазиятда қолишди. Биргина "Лабиринт" сайёҳлик ширкати фаолиятини тўхтатиши оқибатида 25 минг россиялик чет давлатларда қолиб кетгани хабар қилинди.\nСайёҳлик ширкатлари Украина бобидаги сиёсати туфайли Россия ички ва ташқи сиёсатида юз тутган таназзулни турфирмаларнинг ёпилишига сабаб қилиб келтирмоқда.\nАйни пайтда россияликлар сайёҳлик фирмалари ёпилганига норозилик билдирмоқда.


Ерни сийланг, у ҳам сийлайди » Навоий вилояти қишлоқ ва сув хўжалиги бошқармаси\nБош саҳифа » Ташкилот ҳақида » Қишлоқ хўжалиги фаолияти » Ерни сийланг, у ҳам сийлайди\n22-06-2016, 09:06 | Ташкилот ҳақида / Қишлоқ хўжалиги фаолияти\nАҳоли шахсий ва дала томорқаларидан самарали фойдаланиш агротехник тартибларга риоя қилишни талаб этади. Жумладан, уруғ танлаш, ишлов бериш, вақтида ва меъёрида озиқлантириш, суғориш ҳамда бошқа талаб этиладиган агротехник қоидалар асосидаги ўз тавсияларимизни ҳавола этамиз.\nҲосил чўғи уруғ ва кўчатга боғлиқ\nПомидор кўчати етиштиришда маҳаллий "Ситора", "ТМК-22", "Авиценна", "Шарқ юлдузи", "Дўстлик", "Севара", "Шафақ", "Сурхон-142", "Заковат", "Нурафшон F1" навларини экиш тавсия этилади, бир гектар майдонга 350- 400 г. уруғ сарфланади. Уруғлар "Мева-сабзавот экинлари ва картошкачилик" ИТИ ва "Ўзмевасабзавотуруғсаноати" уюшмаси томонидан ташкил этилган агрофирмалар орқали етказиб берилади. Уруғларни тайёрлашда кўчатхона ҳарорати, тупроқнинг намлиги ва ниҳолларни озиқлантириш муҳим аҳамиятга эга. Уруғ тез униб чиқиши учун кўчатхонадаги ҳарорат бир ҳафта давомида кундузи 20-25, кечаси 10-4, кейинги ҳафтадан кундузи 20-22, кечаси 14-15 даража бўлиши талаб этилади.\nКўчатхона тупроғи намлигига кўра, кўчатларни ўсув даврида ҳар 1м2 майдонга 6- 7 литр миқдорда суғорилади. Кўчатлар 2-3 барг чиқарганда орасини 5х6 см. қилиб кўчирилади. Кўчирилган кўчатларга 10-12 кундан сўнг биринчи озуқа — 10 литр сувга 5 г. аммоний сульфат ёки карбамид, 40 г. суперфосфат ёки аммофос ва 10 г. калий ўғитлари эритилиб, барг устидан берилади. 6-7 кун ўтгач, иккинчи озуқа юқоридаги миқдорни 2 марта кўпайтириб берилади. Учинчи озуқа кўчатни далада экишдан 4-5 кун олдин, биринчи озуқа миқдорида берилади.\nКўчатлар экиш учун тайёр бўлгач, далага олиб чиқишдан 6-8 кун олдин плёнкаларни очиб, уларни ташқи муҳитга мослаштириш лозим.\nДалага экиш олдидан занг, ўргимчаккана ва шираларга қарши ишлов берилиб экилиши мақсадга мувофиқдир. Бунда экишдан 1-2 кун олдин 2,5 фоизли "Децис" дорисидан 0,2 мл. 10 литр сувга аралаштириб, 20 м2 жойдаги кўчатга сепилади ёки "БИ-58" (янги)дан 2 мл. 10 литр сувга аралаштириб сепиш мумкин. Кўчатлар 15- 18 см. узунликда, 5-6 та барг чиқарганда очиқ далага экиш учун тайёр бўлади.\nПомидор, бақлажон, ширин қалампир уругини очиқ далага қора плёнкада мульчалаб экиш кўчати билан экилганига нисбатан 3-4 маротаба кам суғорилади. Уруғи билан экиш имконияти бўлмаган жойларда стаканларда кўчатни тайёрлаб, очиқ далага экиш яхши самара беради. Бунда ўсимликларни ўқ илдизи сақланган ҳолда ерни чуқур қатламига етиб боради.\nЭртаги сабзавотларнинг бир қисмини дастлабки ўсув даврида плёнка қопламаси ёрдамида парвариш қилиш ҳосилни оддий усулга нисбатан камида 15-20 кун эрта йиғиб олиш имконини беради.\nДала шароитида помидордан икки марта ҳосил олиш ва 1 сотих ердан 1,2 -1,5 миллион сўм даромад қилиш имконияти бор.\nИссиқхоналар тўкинлик манбаи\nБир сотихлик иссиқхона қуриш учун узунлиги 18- 20 м., эни 6 м. бўлган майдон танланиши маъқул. Бунинг учун тупроқ 20 см. чуқурликда ковлангач, шу ернинг ўзидан эни 30- 35 см., бўйи 45- 50 см. бўлган пойдевор кўтарилади. Икки ён томонга 2,8 ёки 3 м. баландлиқда 8 тадан устунлар ўрнатилади. Устунларнинг ҳар иккаласи оралиғида баландлиги 80 см., эни 40 см. шамоллатгич (туйнук) қолдирилиб, пишиқ ғишт ёки пахса девор билан бекитилгач, сувоқланади. Иссиқхонани ёпиш учун устунлар устига кенглиги 5- 8 см.даги металл узунасига пайвандланади. Бу икки томонлама қўйилганда 1 сотих ерга 36 м. металл кетади, дегани.\n1 сотих ердан 80-100 мингта кўчат олинса, очиқ ерга сотиш даврида 1 дона помидор кўчатининг нархи 80-100 сўм бўлганда, жами даромад 8 миллион сўмни ташкил қилади. Харажатлар 2 миллион сўмни ташкил қилса, соф фойда 6 миллион сўмга етиши мумкин.\nГулчилик сердаромад соҳа\nУй шароитида, чоғроқ томорқада ҳам мўл ҳосил етиштирса бўлади. Фақат бунинг учун озгина қизиқиш, ҳафсала, меҳнат ва гулчиликдан хабардор бўлиш талаб этилади.\nГул уруғи экишнинг қаторли, уяли ва сепиш усули мавжуд. Усул экилаётган уруғ миқдорига, жойи ва вақтига, ҳажмига боғлиқ.\nҚаторли экиш — эгатларга ҳамда катта майдонларга сеялка ёрдамида экишдир. Уяли усулда йирик уруғлар 2-3 донадан чуқурчаларга қадаб чиқилади. Уруғлар сепма усулида қаторли ва уяли экишга кўра, бир текис жойлашади. Бунда уруғлар иссиқхоналарга, қутиларга ва саёз идишчаларга сепилади, кўчат бўлгандан кейин эса бошқа жойларга кўчириб ўтқазилади.\nМайда уруғларни бир текис сепиш учун қум ёки бўр билан аралаштирилади, жуда майда уруғларни эса (масалан, бегония) яхши кўриниши учун оқиш юпқа мато устига сепилади. Уруғлар қанчалик майда бўлса, улар шунча саёз экилади.\nГул қунт билан мунтазам парваришланиши керак. Экилиши билан суғориш, заруратга қараб, такрор сув бериш керак.\nЭкилгандан сўнг биринчи ҳафтада тутмаган кўчатлар ўрнига янгисини экиш зарур. Гуллар бирлашгунча тупроқни юмшатиб туриш самара беради.\nСентябрь ойи охири октябрь бошларида биринчи кузги совуқ тушади, бу иссиқсевар гулларга зарар етказиши мумкин. Шу боис, бу пайтда ўсимликларнинг (10-15 фоизи) зарарланмаган она тупларини иссиқхонага киритиш зарур. Улар тувакка ёки қутиларга жойлаштирилади.\nИссиқлик — гул ҳаёти учун зарурий шартлардан. Фотосинтез, транспирация, нафас олиш ва ҳоказолар каби физиологик жараёнларнинг кечиши унга боғлиқ. Кўпгина гулларнинг ўсиши ҳарорат 15 дан 35 даражагача кўтарилганда тезлашади, 15 дан 0 даражагача пасайганда секинлашади. Иссиқликнинг узоқ вақт кўп бўлиши ёки етишмаслиги гулларнинг нобуд бўлишига олиб келади. Кўпгина ўсимликлар очиқ ердаги енгил қумоқ тупроқни афзал кўради.\nГул етиштирганда ёзда — очиқ майдонда ҳам, қишда — иссиқхоналарда ҳам ана шу жиҳатларга алоҳида эътибор қаратиш даркор.\nДухобагул, бальзамин, бегония, сальвия, ипомия, лотин чечаги (настурсия) каби гуллар жуда иссиқсевардир. Адонис, қўқонгул, алиссум, антирринум, годеция, чиннигул, дельфиниум, хушбўй нўхат, календула, шаббўй, резеда, эшшольция эса аксинча совуққа чидамлидир.\nОдатда барча ўсимликлар қаторида гуллар тагига ҳам, уларнинг турига қараб, маъданли, азотли, фосфорли, калийли, органик ўғитлар, гўнг ва унинг шираси каби табиий "малҳам"лар солинади. Улар ўсимлик учун фақат озиқ моддагина бўлмай, тупроқдаги жараёнларни биологик фаоллаштирувчи манба ҳамдир. Гўнгни минерал ўғитлар билан бирга солишнинг самараси яхши бўлади. Масалан, гўнгга 1-10 фоизли фосфор унини аралаштириб, уни 2-4 ой сақлаб сўнг ишлатилса, таъсири кучли бўлиб, яхши натижани беради.\nКарам ҳам бойлик, ҳам соғлик\nУни етиштириш бўйича ўтказилган тадқиқотларда ўрганилган 14 та нав ва дурагайларга оқбош карамнинг "Шарқия-2" нави назорат вазифасини ўтади. Кечки муддатда экилган оқбош карамни парваришлаш бўйича иқтисодий самарадорликни ҳисоблашда, иложи борича, барча технологик элементлар эътиборга олинди ва харажатлар бир гектар майдонга ҳисобланди. Кўчат тайёрлаш учун сарфланган 400 г уруғнинг нархи 50 минг сўм бўлди. Кечки карам технологик карта бўйича 70x40 см схемада экилиши белгиланиб, бир дона кўчат нархи 80 сўмни, умумий харажат 2856 минг сўмни ташкил қилди. Кечки карам даласи 3 марта культивация ва 2 марта чопиқ қилинди. 8 марта суғорилди. 2 марта касаллик ва зараркунандаларга қарши курашишда ишлов берилди. Ўтлоқи — бўз тупроқларга жорий этилган тавсиянома бўйича кечки карамни парваришлашда гектарига 200 кг азот, 200 кг фосфор ва 130 кг калий ўғитларини соф ҳолда солиш белгиланган. Ҳосилни йиғиштириш, даладан олиб чиқиш, юклаш ва истеъмолчиларга етказиб бериш учун 1 тонна маҳсулотга ўртача 450 минг сўмдан сарф қилинди. Уларнинг жами миқдори гектаридан олинган ҳосилдорликка боғлиқ. Назорат "Шарқия-2" навида сотилган ҳосилнинг нархи 1 сотихига 237,40 минг сўм, қолган нав ва дурагайлар кўрсаткичи 269,20-167,20 минг сўм оралиғида бўлган. Олинган ҳосилдан барча харажатлар миқдорини айириб, гектаридан олинган соф даромад кўрсаткичи аниқланди.\nНавлар ва дурагайлар бўйича соф даромаднинг фарқи олинган ҳосилдорликка боғлиқ бўлиб, барча нав намуналари бўйича олинган соф даромад микдори 997,9-323,6 минг сўм оралиғида бўлди.\nБодринг мўл ҳосил гарови\nУ чанқоқни босади ва оилага даромад келтиради. Эртаги бодринг жанубий минтақаларда 1-15 апрель, марказий минтақаларда 10-20 апрель, шимолий минтақаларда эса 20-30 апрелда экилади. Ниҳоллар уруғ палла чиқарганда биринчи, битта чинбарг даврига киргандан кейин эса иккинчи марта ягана қилинади.\nЎсимлик атрофини мунтазам юмшатиб, озиқлантириб ва суғориб туриш керак. Вегетация мобайнида ҳар икки-уч суғоришдан кейин қатор оралари 15- 16 см. чуқурликда юмшатиб турилади.\nМўл ҳосил етиштиришда гектарига 20 тонна гўнг, соф ҳолда 180 кг. азот, 100 кг. фосфор ва 75 кг. калий ўғити бериш тавсия этилади. Ерга асосий ишлов берилганда органик ўғитнинг ҳаммаси, фосфор ва калийнинг 75 фоизи солинади. Биринчи озиқлантиришда фосфор ва калийнинг қолган 25 фоизи, азотнинг 50 фоизи, иккинчи озиқлантиришда азотли ўғитнинг қолган 50 фоизи берилади.\nБодринг — жуда серпалак экин. Унинг асосий пояси 1-2 метргача етади. Илдизи эса унчалик ривожланмаган ва унинг асосий қисми тупроқнинг ҳайдалма қатламига, яъни 25- 30 см. чуқурликка таралади. Шу сабабдан бу экин сувга ўта талабчандир.\nПолиз экинлари уруғининг униб чиқиши экиш муддатини тўғри белгилашга боғлиқ. Юртимизнинг марказий минтақасида жойлашган вилоятларда қовун ва тарвузнинг эртаги навлари 15 апрелгача, ўртагиси 20 апрелдан 10 майгача, кечкиси 15 майдан 10 июнгача, жанубий вилоятларда эртаги навлар 10 апрелгача, ўртагиси 10-20 апрелда, кечкилари эса 10-20 июнда экилади. Шимолий минтақаларда эртаги навларни 20 апрелгача, ўртагисини 25 апрелдан 10 майгача, кечкисини 20-30 майда экиш лозим. 1 сотих ерга экилган бодрингдан 2 миллион сўмгача даромад олиш мумкин.


Фестивалнинг энг фаол иштирокчиси қайси мамлакат? - zarnews.uz\nБугунгача 11 маротаба ўтказилган “Шарқ тароналари” халқаро мусиқа фестивали танловида 36 мамлакат вакиллари ғолиблар сафидан жой эгаллашга муваффақ бўлди.\nЎзбекистонлик санъаткорлар 9, Жанубий Корея 7, Озарбайжон 6, Хитой 5, Эрон ва Ҳиндистон вакиллари 4 маротабадан ғолибликни қўлга киритган.\nШунингдек, Россия, Италия, Грузия ва Қувайт гуруҳлари 3 марта, Туркия, Мўғулистон, Тожикистон, Афғонистон, Бангладеш, Исроил, Туркманистон, Литва, Япония санъат усталари 2 мартадан шоҳсупага кўтарилган.\nҚозоғистон, Саудия Арабистони, Покистон, Греция, Миср, Кения, Малайзия, Мадагаскар, Буркина Фасо, Буюк Британия, Австрия, Польша, Эстония, Коста-Рика, Қирғизистон ва Индонезия жамоалари бир мартадан совриндор бўлишган.


Мовароуннаҳр – ислом илмлари ривожида муҳим маскан – Imom Buxoriy xalqaro ilmiy-tadqiqot markazi\nHome / ФОТО ЛАВҲАЛАР / Мовароуннаҳр – ислом илмлари ривожида муҳим маскан\nМовароуннаҳр – ислом илмлари ривожида муҳим маскан\n12/08/2020\tФОТО ЛАВҲАЛАР, ЯНГИЛИКЛАР 148 кўрилган\nВазирлар Маҳкамаси ҳузуридаги Имом Бухорий халқаро илмий-тадқиқот маркази бугунги синовли кунларда ҳам ўз олдига қўйилган вазифаларни бекаму кўст адо этишга ҳаракат қилиб келмоқда. Хусусан, Марказ халқаро илмий марказлар ва муассасалар билан эришилган келишувларни Соvid-19 инфекцияси хавфи туфайли онлайн тарзда амалга оширмоқда.\nЖумладан, Марказ томонидан турли мамлакатлардаги нуфузли илмий-тадқиқот муассасаларининг таниқли олимлари иштирокида онлайн семинарлар ташкил этилиб, унда илмий ходимларнинг ўзаро тажриба алмашинувига алоҳида эътибор қаратилмоқда.\nАна шундай семинарларнинг навбатдагиси Анқара Йилдирим Боязид университети Исломий илмлар факультети профессори, ҳадисшунос олим, профессор Аҳмад Йилдирим иштирокида бўлиб ўтди.\nУнда Имом Бухорий халқаро илмий-тадқиқот маркази тадқиқотчилари, юртимизда диний-маърифий йўналишда фаолият кўрсатаётган ташкилот ва муассасаларнинг профессор ўқитувчилари ва ёш олимлардан иборат 80 га яқин иштирокчи қатнашди.\nОнлайн мулоқот “Мовароуннаҳрдан етишиб чиққан муҳаддислар ва уларнинг ҳадис илми ривожига қўшган ҳиссаси” мавзусига бағишланиб, семинар давомида профессор Аҳмад Йилдиримнинг “Ҳадис илми тарихи”, “Мовароуннаҳрлик машҳур муҳаддислар” “Машҳур ҳадис тўпламлари ва уларга ёзилган шарҳлар” тўғрисидаги маърузалари тингланди.\n– Манбалардан маълумки, Мовароуннаҳрдaн илм-фан, хусусан, ислом илмлари ривожига муносиб ҳисса қўшган кўплаб алломалар етишиб чиққан. Ана шундай алломалардан бири ислом оламида мусулмонлар пешвоси саналган, буюк муҳаддис Имом Бухорий ҳазратларидир. Тадқиқотларим натижасидан келиб чиқиб, баралла айтишим мумкинки, Имом Бухорийнинг “Ал-Жомиъ ас-саҳиҳ” асари бугунги глобаллашув жараёнида айрим муаммоли масалаларни ечишда муҳим манба бўлиб хизмат қилмоқда. Ушбу асар ислом оламида бежизга Қуръони каримдан кейинги энг ишончли манба деб эътироф этилмаган. Имом Бухорийнинг “Ал-Жомиъ ас-саҳиҳ” асари дунё илм аҳли наздида ҳозиргача илмий ва амалий аҳамиятини йўқотган эмас. Биз ушбу асарни қанча кўп ўқисак ва тарғиб этсак, шунча кўп фойда оламиз деди, – ҳадисшунос олим Аҳмад Йилдирим.\nСеминарда шунингдек, Имом Термизий, Имом Доримий каби алломаларнинг ислом илми ривожига қўшган ҳиссаси, улар томонидан ёзиб қолдирилган асарлар ва унинг бугунги кундаги аҳамияти тўғрисида ҳам атрофлича маълумотлар берилди.\nМаълумот ўрнида айтиш жоиз, профессор Аҳмад Йилдирим 1990 йилда “Доримий ва Сунани” мавзусида магистрлик, 1996 йилда “Тасаввуф таълимотининг ҳадислардаги асослари” мавзусида докторлик ишини ҳимоя қилган.\nҲозирда Aнқара Йилдирим Боязид университети Исломий илмлар факультетида илмий ишларини давом эттирмоқда. Аҳмад Йилдирим бир қатор китоб, мақола, таҳқиқ, таржималар муаллифи саналади. Хусусан, унинг “Тасаввуф таълимотининг ҳадислардаги асослари”, “Хожа Аҳмад Яссавийнинг “Ҳадис маданияти”, “Дин, дунёвийлашиш ва зуҳд”, “Пайғамбарнинг оддий ҳаёти”, “Ҳадислар билан тасаввуф” каби китоблари чоп этилган.


25 ноябр 2020, Тошкент вақти: 19:52\n“Тадбиркорларни ҳомийликка мажбурлаган ва биноларни ноқонуний буздирган ҳокимлар жазоланди”\nМамлакат бўйича қонун талабларини бузган бир қатор ҳоким ва ҳоким ўринбосарларига турли даражада жазо тайинланди (“Ҳуқуқ”, 25 сентябрь).\nҚарши шаҳар ҳокими А.Ачилов шаҳардаги 100 та хўжалик юритувчи субъектни футбол учун ҳомийлик маблағи ўтказишга мажбурлаган. Пахтаобод ҳокими Ж.Ҳожиев эса якка тартибдаги тадбиркорларга тегишли ерни бошқа фуқарога ўтказиш ҳақида ноқонуний қарор чиқарган.\nҒиждувон ҳокимининг биринчи ўринбосари В.Исмоилов фуқароларнинг ер ажратиш ҳақидаги аризаларини ўз вақтида кўриб чиқмаган. Ушбу ҳолатлар юзасидан расмийлар маъмурий жавобгарликка тортилиб, уларга жарима жазоси тайинланган.\nНаманган шаҳар ҳокими ўринбосари А.Ҳайдаров 5 та тадбиркорга тегишли савдо дўконларини бузиш ҳақида ноқонуний қарор қабул қилган. Унга нисбатан ҳам маъмурий жазо тайинланган.\n“Наманганда катта миқдорда маблағ талон-тарож қилган оқсоқоллар ҳибсга олинди”\nНамангандаги бир нечта маҳалла оқсоқоли давлат мулкини талон-тарож қилиш ва таъмагирликда айбланиб ҳибсга олинди (“Диёнат”, 25 сентябрь).\nЯнгиқўрғон тумани “Қораполвон” маҳалласи раиси Баҳодир Бозоров маҳалла котиби А.Мамадалиев билан бирга катта миқдордаги маблағни талон-тарож қилган.\nЯнгиқўрғон тумани “Зарбдор” маҳалласи раиси Қурбонбек Айдаровга ҳам айни шу айб билан жиноий иш очилган. Маҳалла оқсоқоли ва унинг котибасига очилган ишга кўра, вояга етмаган болаларга нафақа тайинлаш учун пора ҳам олинган.\n“Ўзбекистон қонунчилигига сайлов тартибини бузганлик учун маъмурий жазо киритилди”\nЎзбекистон қонунчилигига сайлов тартибларини бузган мансабдорлар учун маъмурий жавобгарлик киритилди. Ҳозирга қадар бу борада фақат жиноий жавобгарлик мавжуд эди (“Адолат кўзгуси”, 25 сентябрь).\nМаъмурий жавобгарлик тўғрисидаги кодексга киритилган қўшимчага кўра, сайлов ва референдумни ташкил этиш ва ўтказиш соҳасидаги 8 турдаги ҳуқуқбузарлик учун жазо берилади. Масалан, Марказий сайлов комиссиясининг фаолиятига аралашган мансабдор энг кам ойлик иш ҳақининг 10 бараваридан 15 бараваригача миқдорда жаримага тортилади.\nНомзодлар, сиёсий партиялар тўғрисида ёлғон ахборот тарқатган мансабдор эса энг кам ойлик иш ҳақининг 5 бараваридан 10 бараварига жаримага тортилади.\n“Миллион”: саҳнага мажлис ўтказайлик деб эмас, томоша кўрсатайлик деб чиқамиз”\nЖамоа етакчиларидан бири Даврон Кабуловга кўра, лицензия олиб қўйилишига сабаб бўлган сўнгги томошани кўрсатишдан аввал сценарийнинг хомаки ва якуний кўриниши “Ўзбекнаво” мутасаддилари назаридан ўтказиб олинган. Лекин негадир орадан 5 ой ўтиб бу борада чора кўриш ёдга тушиб қолган.\n“Ёшлар тарбиясига салбий таъсир ўтказади”, дейишибди. Йиллар мобайнида шаклланадиган тарбия қандай қилиб уч соатлик дастур давомида бузилиши мумкин?” деган Даврон Кабулов.\n“Ўзбекистонда илк бор зайтун дарахти ўстирилди”\nҚишлоқ хўжалик фанлари доктори, профессор Дилором Ёрматова Сурхондарё вилоятида зайтун кўчатини парваришлаб илк бор ундан мева олди. Бу ҳақда бир неча матбуот нашри хабар беради.\nОлима узунлиги 15 метр, 500 йилдан 3000 йилгача яшаши мумкин бўлган ушбу ўсимликка Мисрга сафари чоғи қизиқиб қолган. Айни пайтда Ўзбекистонда 1 гектарга экилган зайтундан 35 центнер ҳосил олиш кўзда тутилган.\nШунингдек, ўсимликни бошқа минтақалар, масалан, Фарғона водийсида ҳам етиштириш мумкинлиги айтилмоқда. Ўзбекистон бозорларида зайтун ёғининг бир литри 40 минг сўмдан қимматга сотилади. Ўсимликнинг Ўзбекистонда ўстириш орқали зайтун мойи баҳоси тушириш ҳам кўзда тутилган.\n“Фарғонада хўрозбозлик қилган собиқ милиция ходими ҳибсга олинди”\nФарғона вилояти ички ишлар бошқармаси тизимида ишлаб келган шахс хўроз ўйинлари ташкил этгани учун қўлга олинди (“Инсон ва қонун”, 23 сентябрь).\nИсми ошкор этилмаган шахс ички ишлар тизимидан ишдан бўшагач Фарғона шаҳрида хўроз ўйини ўтказиш учун 500 киши сиғадиган жой ташкил қилган.\nҚимор ўйини – хўроз уриштириш сешанба ва шанба кунлари ўтказилган. Ўртага тикилган пулнинг ўндан бири собиқ милиция ходимига чўтал сифатида берилган.\nБундан ташқари, томошага келган кишилардан ҳам пул йиғиб олинган. Хўроз уриштирувчилар ички ишлар идораси ва Миллий хавфсизлик хизмати ҳамкорликда ўтказган амалиётда қўлга олинган.\n“Миллий кутубхона йигит-қизларнинг учрашув жойига айланиб қолмоқда”\nТошкентдаги Ўзбекистон миллий кутубхонаси йигит-қизларнинг учрашув жойига айланиб қолмоқда, “учрашув”га келганларнинг шовқин-сурони эса кутубхонага илм олиш мақсадига келганларга халақит бермоқда (“Оила даврасида”, 25 сентябрь).\n“Кутубхона билим маскани бўлгани билан ҳамма ҳам бу ерга илм олиш, ўқиб-ўрганиш учун келавермайди... Айрим талаба йигит-қизлар эса бу ерни учрашув маскани деб ўйлаб келади шекилли. Зални хўжакўрсинга тўлдириб ўтириб, тайинли машғулот билан шуғулланмайдиган, фақат гап сотишдан нарига ўтмайдиган йигит-қизлар ҳам, афсуски, йўқ эмас”, деган кутубхона ходими.


"Бунёдкор" очко йўқотди, "Пахтакор" ғалаба қозонди / CHAMPIONAT.asia\n"Бунёдкор" очко йўқотди, "Пахтакор" ғалаба қозонди\n14 сен 19:52\nОлий лиганинг 18-туридан ўрин олган 2та ўйин бўлиб ўтмоқда.\nҒузордаги ўйиннинг дастлабки бўлимида ҳисоб очилмади. 50-дақиқада мезбонлар ўз жарима майдонларида Таранга нисбатан ўйин қоидасини бузишди, ҳакам "Шўртан" дарвозасига пенальти белгилади. Олександр Пишурнинг 11 метрли жарима тўпидан йўллаган зарбаси дарвоза устидан ўтиб кетди. Учрашувда ҳисоб очилмади ва "Бунёдкор" Ғузорда муҳим очколарни йўқотди.\n17:30 - «Шўртан» (Ғузор) – «Бунёдкор» (Тошкент) 0:0\nҲакамлар: А. Асимов (Тошкент), Б. Қодиров (Бухоро), А. Қўлдошев (Бухоро), Э. Турсунов (Бухоро)\nАмалга оширилмаган пенальти: Олександр Пишур (ноаниқ) 51.\n«Шўртан»: Александр Корнейчук, Ярослав Крушельницкий (Олимжон Каримов, 61), Жамол Отақулов, Асрор Алиқулов, Аббос Омонов (Юсуф Бўриев, 90), Иброҳим Отахонов, Александр Востриков, Ботир Қодирқулов, Умарбек Эшмуродов, Азиз Алижонов, Азиз Ғуломхўжаев.\nЗахира: Элдор Тожибоев, Зоҳид Раупов, Абдували Мўминов, Андрей Власичев, Санжар Тўрақулов.\n«Бунёдкор»: Муроджон Зухуров, Хайрулла Каримов, Дилшод Жўраев (Игорь Таран, 36), Анвар Ғофуров, Марко Блажич, Жавлон Иброҳимов, Олександр Пишур, Лутфулла Тўраев, Артём Филипосян (Алибобо Раҳматуллаев, 55), Жасур Хасанов (Сардор Рашидов, 61), Сахоб Жўраев.\nЗахира: Акбар Тўраев, Сардор Собирхўжаев, Анвар Бердиев, Олег Зотеев.\nТошкентдаги ўйинда ҳисоб 37-дақиқада очилди. Бурчакдан Ойбек Қиличевнинг ошириб берган тўпини Кахи Махарадзе боши билан дарвозага йўллади - 1:0. Дастлабки бўлим тугади.\nИккинчи бўлимда ҳисоб ўзгармади ва "Пахтакор" уч очкога эга бўлди.\n18:00 - «Пахтакор» (Тошкент) – «Қизилқум» (Зарафшон) 1:0\nҲакамлар: Т. Тўхтасинов (Андижон), Р. Шояҳметов (Тошкент), Ф. Ҳасанов (Наманган), В. Нажафалиев (Тошкент)\nГол: Кахи Махарадзе 37, - 1:0 (Ойбек Қиличев)\n«Пахтакор»: Александр Лобанов, Боян Миладинович, Акбар Исматуллаев, Мурод Холмуҳаммедов, Кахи Махарадзе, Жора Оганесян (Темурхўжа Абдухолиқов, 63), Жамшид Искандаров, Игорь Сергеев (Станислав Андреев, 90+1), Александр Мерзляков, Владимир Козак, Ойбек Қиличев (Анвар Солиев, 46)\nЗахира: Никита Рибкин, Шерзод Каримов, Дилшод Шарофетдинов, Аббос Махситалиев\n«Қизилқум»: Эркин Жабборов, Фарруҳ Ҳайдаров, Файзулла Қамбаров, Сарвар Холматов, Акмал Холиқов, Жамшид Шоҳназаров, Элдор Бойматов, Асқар Муҳиддинов, Акмал Рустамов, Руслан Санаев, Зафар Тўраев.\nЗахира: Артём Макосин, Алишер Холиқов, Шерзод Файзуллаев, Жалил Кимсанов, Хуршид Йўлдошев, Азиз Усмонов, Наврўз Олимов.


Фуқаролар йиғини раиси (оқсоқоли) сайловига овоз бериш тартиби қандай?\nФуқаролар йиғини раиси (оқсоқоли) сайловида Ўзбекистон Республикаси фуқароларининг иштирок этиши ихтиёрий ва эркиндир. Фуқароларни сайловда иштирок этишга ёки иштирок этмасликка мажбур қилиш мақсадида уларга таъсир кўрсатишга, шунингдек уларнинг ўз хоҳиш-иродасини эркин билдиришига таъсир кўрсатишга ҳеч ким ҳақли эмас.\nФуқаролар йиғини раисини (оқсоқолини) сайлаш ҳуқуқига сайлов куни 18 ёшга тўлган ҳамда шаҳарча, қишлоқ, овул, шунингдек шаҳардаги, шаҳарчадаги, қишлоқдаги, овулдаги маҳалла ҳудудида (бундан буён матнда тегишли ҳудуд деб юритилади) доимий яшовчи фуқаролар эга бўлади.\nФуқаролар йиғини раиси сайловини ташкил этиш ва ўтказишда ошкоралик:\nОвоз беришни ўтказиш тартиби


08 август 2020, Тошкент вақти: 10:49\n"Поп туманидаги Боғишамол  МФЙ , Ултарма МФЙ, Водий МФЙ, Бирлашган МФЙ, Юқори Чодакбоши МФЙ, Истиқлол МФЙ, Гулистон МФЙларда халқ томонидан лозим топилган номзодлар, туман ҳокими тамонидан салбий хулоса берилгани боис, сайловда қатнашишдан маҳрум қилиндилар".\nОзодликка Наманган вилоят, Поп туманидан 21 май куни келган хат шундай бошланади.\nТуман ҳокимлиги ҳуқуқшуноси маҳалла фуқаролар йиғини раислари сайлови қонун доирасида ўтаётганини билдирди.\nБош прокуратура матбуот хизматига кўра эса, “Поп туманида ўтказилган сайлов натижаларидан норозилик ҳақида туман прокуратурасига 4 та мурожаат келиб тушган”.\nПопдан келган хатда мана бу гап ҳам бор:\n“Ҳокимнинг қабулига кирганимизда, биз каби, кўпгина маҳаллалардан сайловдан норози бўлганларни кўрдик. Шулардан бири, Ултарма МФЙ аҳолиси томонидан келган вакилларнинг айтишича, ҳозирда яхши ишлаб, халқ хизматини қилаётган, МФЙ раиси сифатида фаолият олиб бораётган ёш кадр Нодиржон Каримов аҳоли номидан яна тавсия этилганилигига қарамасдан, ҳоким томонидан “ёш кадр,тажрибаси йўқ”, деб салбий хулоса берган экан”.\nОзодлик Ултарма МФ йиғинига куни кеча бўлиб ўтган сайловгача раислик қилиб келган 41 яшар Нодиржон Каримов билан боғланди.\nГапни Озодликка келган хатдан мутлақо бехабарлигини таъкидлашдан бошлаган собиқ раис, бу лавозимда сўнгги 1 йилу 8 ойдан буён ишлаб келаётганини айтаркан, ўзи ҳақда бундай деди:\n“Ҳоким билан ҳам, ҳокимликдаги бошқа ходимлар билан ҳам муносабатим яхши эди. Халқнинг дуосини олдим. Шавкат Миромонович президент бўлганидан кейин давлат учун ишлаб бераман, деб ўзимга ўзим сўз берганман. Олдин тадбиркор эдим”.\nНодиржон Каримовнинг айтишича, маҳалла аҳли номзодингни раисликка кўрсатамиз, деганидан сўнг рози бўлган, лекин унинг номзоди ҳоким тасдиғидан ўтмагани сайловга икки кун қолганида маълум бўлган:\n“Мактаб директорининг ўринбосари сайловга икки кун қолганида ҳокимликдан қоғоз кўтариб келди. Унда менинг исмим йўқ. Ахир сайлов душанба куни бўлади, бугун шанба бўлса, деб сўрасам, "ҳоким сизнинг номзодингизни олиб ташлабди", деди. Менга бу жуда эриш туюлди”.\nНодиржон Каримовнинг айтишича, "ҳоким номзодлар рўйхатига аввалдан суҳбатдан ўтмаган, Ултарма МФ йиғинига маслаҳатчи сифатида ишга олинган аёлни киритиб қўйган”.\n“Фуқаролар йиғини раиси тўғрисида”ги қонуннинг 16- моддасига (Фуқаролар йиғини раиси (оқсоқоли) лавозимига номзодлар кўрсатиш) биноан номзодлар рўйхати овоз бериш кунидан камида 5 кун кун олдин тайёр ва жамоатчиликка ошкор бўлиши лозим.\n“Ишчи гуруҳ туман ёки шаҳар ҳокимининг хулосасини олганидан кейин фуқаролар йиғини раиси (оқсоқоли) лавозимига келишилган номзодлар ҳақидаги ахборотни сайловдан камида беш кун олдин фуқаролар йиғини биносига ва гузарларга осиб қўяди”, дейилган қонунда.\nВидео: Қарши шаҳридаги маҳалла йиғинларидан бирида сайлов\n(Сурхондарё вилоят, Жарқўрғон туманидаги маҳаллалардан бирида ўтказилган сайловолди йиғилиши - Озодлик бу видео билан боғлиқ воқеани қўшимча ўрганмади)\nОзодлик Попдан келган хатда тилга олинган маҳаллалардан яна бири – Боғишамол аҳли вакиллари билан ҳам гаплашди. Шу маҳалладаги Кал Қурбон кўчасида яшовчи, исми айтилмаслигини сўраган сайловчи бундай деди:\n“Туман ҳокими Боғишамол МФЙга 7 йилдан буён раислик қилиб келган 44 яшар Раҳматилла Роҳаталиевнинг номзодини рўйхатдан ўчириб ташлаб, ўрта маълумотли, ҳайдовчилар курсидагина ўқиган йигитнинг номзодини сайловга қўйди ва 18 май кунги йиғинда ўша йигит ўтди”.\nСайланган раиснинг маълумоти ўрта эканлигини номзодлар рўйхатига киритилмаганлардан бири ҳам айтди.\nОзодликка Боғишамол МФЙ раиси этиб сайланган номзоднинг исм-фамилияси маълум, лекин унинг ўзи билан боғлана олмадик.\n“Фуқаролар йиғини раиси тўғрисида”ги қонуннинг 17- моддасида (Фуқаролар йиғини раиси (оқсоқоли) лавозимига номзодларга қўйиладиган талаблар) номзод олий маълумотли бўлиши лозимлиги белгилаб қўйилган:\n“Фуқаролар йиғини раиси (оқсоқоли) лавозимига номзодлар Ўзбекистон Республикаси фуқаролари бўлиши, қоида тариқасида, олий маълумотга эга бўлиши, бевосита сайловга қадар камида беш йил тегишли ҳудудда доимий яшаётган бўлиши, ташкилотчилик қобилиятига, давлат органларида ёки нодавлат нотижорат ташкилотларида ёхуд тадбиркорлик ва бошқа хўжалик фаолияти соҳасида иш тажрибасига, шунингдек ҳаётий тажрибага ва аҳоли ўртасида обрў-эътиборга эга бўлиши керак”.\nҲокимлик юристи жавоби\nУлтарма ва Боғишамолдан олинган маълумотларга қараганда, қонуннинг камида икки моддаси бузилган бўлиб чиқмоқда.\nБироқ Поп туман ҳокимлиги юристи (Элмурод) 21 май куни Озодлик саволларига жавобан “маҳалла фуқаролар йиғини раислари сайловларини ўтказишда қонунга оғишмай амал қилинаётгани, шу кунгача фуқаролардан ҳеч қандай шикоят келиб тушмаганини” билдирди.\nАйни пайтда боғишамолликларнинг айтишича, сайловни ўтказишга қонун бузилгани тўғрисида улар “Тошкентгача арз қилган”. Худди шундай гап Попдан келган хатда ҳам айтилган:\n“Кексалар, пенсионерлар ва бошқалар сайловдан норози бўлиб бир неча бор прокуратурага, “Маҳалла” фонди раҳбариятига оғзаки ва ёзма равишда мурожаат этган бўлишимизга қарамасдан ҳеч қандай чора кўрилмаяпти”.\nБош прокуратура матбуот хизмати Озодлик сўровига жавобан “Поп туманида ўтказилган сайлов натижаларидан норозилик ҳақида Поп туман прокуратурасига 4 та мурожаат келиб тушган”ини билдирди. (Прокуратура жавобининг тўлиқ матнини ушбу мақола тагида тўлиқ ўқишингиз мумкин)\nПопликлар назарида эскириб қолган яп-янги қонун\n“Фуқаролар йиғини раиси тўғрисида”ги қонунни Ўзбекистон президенти 2018 йилнинг 16 октябрида имзолаган ва ўша куни матбуот эълон қилиниб, кучга кирган.\nОзодликка Попдан келган хат муаллифи мазкур қонуннинг демократик принципларга тўла мос эмаслигига ишора қилиб, бундай ёзган:\n“Сайлов халқники, маҳалланики эмасми?! Ҳокимларнинг номзодларга хулоса беришига қонун бўйича чек қўйиш вақти етиб келди”.\nМаҳалла раислигига номзодлар маҳаллий ҳокимларнинг чиғириғидан ўтказилишидан фуқаролар норози эканлиги Озодликка келаётган видеолардан, масалан, Қашқадарё вилоятидан келган қуйидаги видеодан кўриниб турибди.\nВидеога илова қилинган матндан унда акс этган мажлис Қарши шаҳридаги Комилон маҳалласида ўтгани англашилади. (Озодлик бу видео билан боғлиқ воқеани қўшимча ўрганмади) Видеода ҳокимлик вакили ўтказган йиғилишда норозилик юзага келгани акс этган:\n640p | 12,5MB\nБош прокуратура матбуот хизматининг Наманган вилоят, Поп туманида ўтказилган сайловлар юзасидан Озодликка жавоби\n"Поп туманида 77 та фуқароларнинг ўзини ўзи бошқариш органлари – маҳалла фуқаролар йиғинлари мавжуд бўлиб, уларда жорий йилнинг 1 майидан 20 майига қадар сайлов ўтказиш белгиланган.\nҲар бир маҳалла фуқаролар йиғинларида тузилган ишчи гуруҳлари томонидан фуқаролар йиғинлари раислари (оқсоқоллари) сайловини ташкил этиш ва ўтказишга кўмаклашувчи туман комиссиясига ишчи гуруҳлари тавсия хати билан кўрсатилган номзодлар Ўзбекистон Республикасининг 15.10.2018 йилдаги “Фуқаролар йиғини раиси (оқсоқоли) сайлови тўғрисида”ги Қонуннинг 16 ва 17-моддалари талаблари асосида сайловни ўтказишга кўмаклашувчи Республика минтақавий ишчи гуруҳи томонидан 2019 йил 1-3 ва 13 апрель кунлари суҳбатдан ўтказилган.\nТуманда овоз бериш ҳуқуқига эга бўлган фуқаролар 132.645 нафарни ташкил этиб, улардан сайланган 15.927 нафар вакиллардан 12.583 нафари ёки 79 фоизи сайловларда қатнашган.\nФуқаролар йиғини раиси (оқсоқоли) сайловини ташкил этиш ва ўтказиш ошкоралик, муқобиллик ҳамда тенг сайлов ҳуқуқи принциплари асосида амалга оширилган.\nБугунги кунга қадар 76 та ўзини ўзи бошқариш органлари раислигига сайловлар ўтказилган бўлиб, сайловларда 169 та номзодлар иштирок этган.\nСайланган 76 та раислардан 57 таси биринчи марта, 19 таси амалдаги раислар ҳисобланади. Шунингдек, раислардан 12 нафарини аёллар ташкил этган.\nШунингдек, сайланган раислардан 35 нафари олий, 41 нафари ўрта-махсус маълумотга эга бўлиб, 7 нафари 45 ёшгача, 30 нафари 55 ёшгача, 35 нафари 65 ёшгача, 4 нафари 75 ёшгача бўлган фуқароларни ташкил этган.\nСайловларда 65 нафар ўзбек ва 11 нафар тожик миллати мансуб фуқаролар раисликка сайланган.\nПоп туманида ўтказилган сайлов натижаларидан норозилик ҳақида Поп туман прокуратурасига 4 та мурожаат келиб тушган.\nХусусан, туманнинг “Юқори Чодакбоши” МФЙда яшовчи фуқаро 18.05.2019 йилда Бош прокуратура “Ишонч телефони”га мурожаат қилиб, унда “Юқори Чодакбоши” МФЙ раислигига номзод Ж.Х. Жиноят кодексининг 169-моддаси билан судлангани учун номзодлар қаторидан чиқаришни сўраган.\nАниқланишича, “Юқори Чодакбоши” МФЙда 18.05.2019 йилда сайлов ўтказилиб, сайловда 243 нафар вакиллар қатнашиб, якунига кўра фуқаро Ж.Х. 67 та ёки 28 фоиз, фуқаро А.А. 176 та ёки 72 фоиз овоз йиғиб, А.А. “Юқори Чодакбоши” МФЙ раиси этиб сайланган.\nШунингдек, “Пиллакаш” МФЙда яшовчи фуқаро 10.05.2019 йилда Бош прокуратура “Ишонч телефони”га мурожаат қилиб, “Пиллакаш” МФЙ раислиги учун сайлов ноқонуний ўтгани, Т.М. қайта сайланганидан норозилигини билдирган.\n“Пиллакаш” МФЙда 10.05.2019 йилда ўтказилган сайловда 117 нафар вакиллар қатнашиб, сайлов якунига кўра фуқаро И.Х. 51 та овоз ёки 44 фоиз, фуқаро Т.М. 66 та ёки 56 фоиз овоз билан “Пиллакаш” МФЙ раиси этиб сайланган.\nБундан ташқари, “Истиқлол” МФЙда яшовчи фуқаролар Ўзбекистон Республикаси Президентининг “Халқ қабулхонаси”га 13.05.2019 йилда ҳамда вилоят прокурори номига 16.05.2019 йилда ариза билан мурожаат этиб, унда “Истиқлол” МФЙ раислигига ўтказилган сайловда И.А. номзодини олиб ташланганидан норози эканлигини билдирган.\nСайловдан беш кун олдин “Истиқлол” МФЙ ишчи гуруҳига туман ҳокимининг асослантирилган хулосаси берилган бўлиб, унда фуқаро И.А.нинг номзоди “Истиқлол” МФЙ раиси сайловида иштирок этиш учун тавсия этилмаган.\n“Истиқлол” МФЙда 10.05.2019 йилда сайлов ўтказилиб, сайловда 201 нафар вакиллар қатнашиб, сайлов якунига кўра фуқаро М.М. 89 та овоз ёки 45 фоиз, фуқаро И.С. 112 та ёки 55 фоиз овоз билан “Истиқлол” МФЙ раиси этиб сайланган.\nҲозирда мазкур аризалар бўйича Поп туман прокуратураси томонидан текшириш олиб борилмоқда.\nТуман прокуратурасига бошқа маҳалларда ўтказилган сайловлар юзасидан мурожаатлар келиб тушмаган".\nЖанжал туфайли қолдирилган маҳалла раиси сайлови ўтди. Норозилар шикояти "юқорига" жўнатилди\nҚАШҚАДАРЁ – “Сайловчилар норозилиги боис сайлов қолдирилди” (ВИДЕО)\nМаҳалла оқсоқоли илк бор "шаффоф сайлов"да сайланди\nМаҳалла раислари сайлови натижаси эълон қилинди\nOzodMikrofon: Маҳалла раисини сайлашга ҳоким рухсат бермаяпти\nМаҳалла сайлови: Аёллар кам, кўпроқ ҳоким зуғумига чидаган эркаклар раис бўляпти\nСенат комиссияси аҳолини 10 минг маҳалла раисини сайлашга тайёрлаяпти\nЎзбекистонликлар маҳалла оқсоқолларини сайлайди


15 август куни олинган сурат: Ухань шаҳридаги бассейн ичида салқинлаб, томоша кўраётган хитойликлар. [STR/AFP]\nУХАНЬ, Хитой – Бутун дунё COVID-19 пандемияси туфайли мисли кўрилмаган йўқотишларга дуч келаётган бир пайтда, ҳалокатли коронавируснинг ватани бўлмиш Хитойнинг Ухань шаҳри аҳолиси ҳар қачонгидан ҳам кўпроқ вақтичоғлик қилмоқда.\nДам олиш кунлари Уханнинг машҳур «Мая Бич» аквапарки чўмилиш кийимлари ва ҳимоя кўзойнакларини тақиб, электрон мусиқа садолари остида рақсга тушаётган, айримлари резина қайиқларда, бошқалари эса кўкрагигача сувга тушган минглаб одамлар билан гавжум бўлди.\nЧўмилиш ҳавзаси Уханда 76 кун давом этган карантиндан сўнг, июнь ойида очилар экан, эндиликда бу ердаги ҳаёт ўз меъёрига қайтган кўринади.\nСув ҳавзаси олдидаги саҳна турган ижрочилардан бири томошабинларга қўл силкар экан, тўпланган оломон унга жавобан қўл силкитган, айримлар эса бўйинларига осилган ҳимоявий пластик кармондаги телефонлари билан буни суратга олар эдилар.\n15 август куни шоу кўришга келган минглаб томошабинлар, Хитойнинг Ухань шаҳри. [STR/AFP]\n15 август куни Ухандаги бассейнда томоша кўраётган минглаб хитойликлар. [STR/AFP]\nСув устида учиш қурилмасидаги бошқа бир ижрочи эса елкаси оша учқунлар сочиб, одамлар устидан парвоз қилар эди.\nСаҳнада – ёрқин сариқ рангли қулоқчинлар тақиб олган диджей. Айримлар ҳимоя жилетларини тақиб олган бўлса-да, кеча иштирокчиларининг ҳеч бирида ниқоб йўқ эди.\nДунё бўйлаб тарқалиб, юз минглаб одамлар ҳаётига зомин бўлган ва иқтисодга улкан зарар етказган COVID-19га чалиниш билан боғлиқ илк ҳолатлар 11 миллион кишилик аҳолига эга Уханда йил охирида қайд этилган.\nДунё ишончсиз назар солмоқда\nБеташвиш шод-хуррамликка тўла бундай манзаралар Ухандан чиққан мислсиз пандемиядан азият чекаётган бутун дунёдаги одамларга ёқмаслиги тайин.\nДушанба (17 август) ҳолатига кўра, дунё бўйлаб 21 миллиондан ортиқ одам COVID-19 билан касалланган, 770 минг одам касаллик туфайли ҳаётдан кўз юмган. Вирус дунёнинг ҳар бир мамлакатига сиёсий, иқтисодий, ижтимоий ва аҳоли саломатлиги учун мисли кўрилмаган зиён келтирди.\nДунё бўйлаб вазиятни кузатаётганлар Пекин ўзини пандемиянинг глобал қаҳрамони сифатида кўрсатишга ҳаракат қилаётганидан мамнун эмаслар.\nХитойнинг дезинформация чораларига сўнгги мисоллардан бири – Хитой миллий музейида очилган «Куч бирлиги» деб номланган янги кўргазма бўлиб, унда инқирозга қарши курашда эришилган муваффақиятларни мадҳ этувчи расмлар, ҳайкаллар ва хаттотлик намуналари намойиш этилган.\nШундай бўлса-да, Хитойнинг «мардонавор хатти-ҳаракатлар» ҳақидаги иддаолари унинг пандемиядаги ҳақиқий ролига зиддир.\nХитой расмийлари ҳалокатли касаллик авж олаётганини била туриб, деярли бир ҳафта сукут сақладилар ва Ухандаги вируснинг дунё бўйлаб тарқалиб кетишига йўл қўйиб, эпидемияга оид далилларни яшириш ёки йўқотишга уриндилар.\nИнқироз бошланганидан бери, Пекин фитна назарияларини тарғиб қилиш орқали коронавирус пандемияси билан боғлиқ айбни ўзидан соқит қилишга ва ижтимоий тармоқлар ҳамда ахборот маконини вирус ҳақидаги дезинформация билан тўлдиришга уринди.\nМаҳаллий аҳоли ҳеч қачон бундай хурсандчилик қилмаган эканми??? Қизиқ, COVID-19дан аввалгилари қандай бўлган экан??? Илтимос «ҳеч қачон» деган гапларингиз ва таассубларингизни йиғиштиринг.\nРутиниянинг (Россия) истило салоҳияти 1941-1945 йиллардаги Иккинчи Жаҳон уруши давомида тугаб бўлган, Хитой экспансияси Путиннинг бемаъни уйдирмасидан хавфлироқ.


Маск молиявий пирамида қуришда айбланмоқда | Qalampir.uz\nМаск молиявий пирамида қуришда айбланмоқда\nОлам\t18 Июнь 19:11 5021\nАмерикалик миллиардер, “Tesla” ва “SpaceX” компаниялари раҳбари Илон Маск Dogecoin крипто-валютасини илгари сургани учун судга тортилди. Даъвогар ундан товон пули сифатида 258 миллиард доллар талаб қилмоқда. Бу ҳақда “Bloomberg” хабар берди.\nДаъвогар Кейт Жонсоннинг таъкидлашича, Маск ва унинг компаниялари Dogecoin қийматини ошириш учун молиявий пирамида яратган. Яъни у мазкур крипто-валюта савдосидан фойда олиш мақсадида уни одамлар орасида тарғиб қилган.\n“Айбланувчилар нотўғри тарзда Dogecoin ҳеч қандай қийматга эга бўлмаса ҳам, унинг қонуний сармоя эканлигини даъво қилмоқда”, деган Жонсон Манхэттен федерал судига берган шикоятида.\nДаъвогар Dogecoin савдосини АҚШ ва Нью-Йорк қонунларига кўра, қимор ўйнашга тенг деб ҳисоблайди, шунинг учун суд Маск, “Tesla” ва “SpaceX”га ушбу криптовалютани тарғиб қилишни тақиқлаши керак. Компаниялар ҳозирча бу борада изоҳ бермаган.\nЖорий йил давомида Dogecoin қиймати тахминан 67 фоизга тушиб кетди, энди танга 0,05 долларга тенг. Ўтган йилнинг май ойида Dogecoin $0,7 дан ошди, аммо кейин пасайишни бошлади. Мазкур крипто-валюта 2013 йилда ҳазил сифатида пайдо бўлган, бироқ Илон Маск буни жиддий қабул қилган – тадбиркор Dogecoin’дан “Tesla” товарларини сотиб олишда фойдаланиш мумкинлигини айтган.\nSpaceX Tesla Маск\n29 Июнь 00:26 68525\n28 Июнь 18:21 39970\n28 Июнь 20:16 38445\n29 Июнь 08:19 38087


ЎзА - Бундай маҳсулотлар ишлаб чиқаришга катта эътибор берилмоқда\n03.12.2018 19:36 Чоп этиш версияси\nБундай маҳсулотлар ишлаб чиқаришга катта эътибор берилмоқда\nПойтахтимиздаги “Ўзбекистон” меҳмонхонасида илм-фан, таълим ва ишлаб чиқариш интеграциясига бағишланган халқаро анжуман бўлиб ўтди. Унда мамлакатимиз, Россия, Тожикистон каби давлатлардан академиклар, профессор-олимлар, ишлаб чиқарувчи корхоналар вакиллари, ўқитувчилар ва талабалар иштирок этди.\nБугунги кунда фан, таълим ва ишлаб чиқаришнинг ўзаро интеграциялашуви барча соҳаларда инновацион ғоя ва ишланмалар амалиётига кенг йўл очиб бермоқда.\n– Ҳозирги кунда Тошкент кимё-технология институти ва “Innovative Chemical Texnologies Ltd“ корхонаси билан ҳамкорликда маҳаллий хомашё асосида целлюлоза ва унинг оддий эфирларини олишда бир қанча илмий тадқиқотларни амалга оширдик, – деди Термиз давлат университети тадқиқотчиси Мустафо Ўрозов. – Шу вақтга қадар бу борада экспорт имкониятидан фойдаланилган бўлса, эндиликда маҳаллий хомашёдан бундай маҳсулотлар ишлаб чиқаришга катта эътибор берилмоқда. Целлюлоза қоғоз саноатининг энг асосий хомашёси.\nМамлакатимиз тиббиёт ва озиқ-овқат саноатида ҳам целлюлозага бўлган талаб жуда катта. Изланишлар натижасида маҳаллий хомашёлар, яъни бир йиллик ўсимликлардан, хусусан, кунгабоқар, сафлёр, канакунжит пояси ва тўқимачилик саноати чиқиндиларини кимёвий қайта ишлаб, мамлакатимиз кимё, фармацевтика, озиқ-овқат ва қурилиш соҳаси учун зарур бўлган техник жиҳатдан сифатли целлюлоза ва унинг эфирларини олишга эришдик. Олинган целлюлоза ва унинг эфирларидан қурилиш саноатида муҳим бўлган клей ишлаб чиқариш йўлга қўйилди.\nҲозирги кунда “Innovative Chemical Texnologies Ltd“ корхонаси билан ҳамкорликда целлюлоза ва унинг эфирлари Тожикистон, Қирғизистон ва Туркманистонга етказиб берилмоқда. Шунингдек, бу маҳсулот ички бозорда ҳам харидоргир.\n– Ўзбекистонлик ҳамкасблар билан ҳамкорликда ишларни бошлаганмиз. Бундан икки ой олдин қўшма корхона очиш учун ҳужжат ишлари билан банд бўлдик. Ноябрь ойининг ўрталарида эса меҳнатимиз маҳсули сифатида “Зардевор“ масъулияти чекланган жамияти ўз фаолиятини бошлади. Қурилишда ишлатиш учун мўлжалланган клей ишлаб чиқаришга ихтисослашган мазкур ўзбек-тожик қўшма корхонаси маҳсулотлари қисқа муддатда ички ва ташқи бозорда ўз ўрнини эгаллашига ишонамиз, – деди тожикистонлик тадбиркор Муйдин Умаров.\nЯкунда иштирокчилар илмий-тадқиқот муассасалари билан ишлаб чиқариш тармоқлари ҳамкорлигини янада мустаҳкамлаш борасида таклиф ва фикрларини билдирди.


Алишер Айматли ижодидан: НАБИЖОН СОБИРОВ… | ДУНЁ ЎЗБЕКЛАРИ | Mobile Version\nАлишер Айматли ижодидан: НАБИЖОН СОБИРОВ…\n04/24/2021 Ismat Khushev Бош мақола\nНабижон ака Фарғона вилоятини беш бармоғидай биларди. Иқтисодни, хўжалик юритувни яхши тушунарди. Шу туфайли таҳририй материалларини худди бир коса сувни ичгандай, осон ўқирдингиз, яхши тушунардингиз. Чигал масалаларни ҳам осон, мураккаб бўлмаган халқона тилда баён этиш истеъдоди бор эди Наби акада.\nШу туфайли у тайёрлаган мақолаларни қайта таҳрир қилишга ҳожат қолмасди.\nГазетачилик – оперативчилик ҳам деганидир. Айниқса, “Халқ сўзи”да тепадан тез-тез топшириқлар бўлиб турарди.\nНабижон ака бу тизимларни яхши биларди ва ҳеч оғринмай буюртмани қабул қиларди. Бошқа бировга масаланинг моҳиятини тушунтиргунча, Набижон ака мақолани тайёрлаб, таҳририятга жўнатарди. Эҳҳе, бизда қандай оғир замонлар бўлган. Илгари бундай тезкор мақолаларни вилоят мухбирлари автовокзал ёки вокзал ёхуд аэропортга чиқиб, Тошкентга кетаётган кимгадир илтимос қилиб,(эҳтимол, қўлига нимадир тутқазиб) бериб юборишган. Почтани олган одам масъулиятлироқ бўлса, хай-хай, йўқса бир ойдан кейин келади, айримлари мутлақо келмайди ҳам. Мухбир қайта жўнатай деса, қўлёзмани бериб юборган. Мақолани қайтадан ёзишга тўғри келган. Шундай қилиб, мухбирлар емаган сомсаси учун пул тўлаб юрардилар. Фотомухбирларнинг аҳволи бундан ҳам оғир эди. Уларга таҳририятдан плёнка санаб бериларди. Ҳар ойда ёки кварталда улар олган суратлари ва ишлатган плёнкалари ҳақида ҳисоб берардилар. Биздаку плёнка бериларди, кўпгина таҳририятларда шуни ҳам қизғанардилар. Улар ҳам суратларни кимдандир бериб юборар ва орқадан телефон қилгани қилган эди.\nҲозирги вазият худди эртаклардагидай. Ҳамма нарса битта кнопка билан амалга оширилади. Шундан ҳам, афсуски, нолийдиганлар бор. Набижон ака вазиятни жуда теран ҳис этар, ҳеч қандай савол туғилмайдиган даражада ишни ҳал этарди. Таҳририятда Набижон акага ўхшаш ишончли мухбирлар саноқли эди. Оғир вазиятларда ҳамманинг эсига биринчи бўлиб шу мухбирлар тушарди.\n– Мен Набижон ака жўнатган мақолаларни ишлашни яхши кўрардим, – дейди ёш мухбиримиз Дилбар Турғунова. – Мақолаларни машинкачи қизларга шундайлигича берардим. Мақолалари деярли таҳрир талаб қилмасди. Улардан масалага бўлган ижодий ёндошувни ўрганардим, у сўз санъатининг фокусчиси эди. Сўзларни циркдаги шарикотарлар сингари ўйнатарди. Таъбир жоиз бўлса, айтиш мумкинки, онаси уни журналист қилиб туққан эди.\nҲа, Набижон ака журналистиканинг барча азоб-уқубатларини кўрди. Қалами уни республикага Набижон Собир деган ном билан танилишига имкон берди. Таҳририят жамоаси унинг номзодини бир неча бор унвонларга, орден ва медалларга тавсия этди. Афсуски, биз каби унинг ҳам тепада суянчиқлари йўқ эди. Ҳеч ким қўллаб-қувватламади, ҳар йили рўйхатлардан сабабсиз тушиб қолаверди. Мен ишонаманки, Набижон ака нарги дунёдаги улуғ мартабалар рўйхатида энг тепа ўринларда туради. Чунки у томонларда таниш-билишлар бўлмайди, телефон қўнғироқлари эшитилмайди, совға-саломлар қабул қилинмайди.\nЭсимда бор, бир сафар Фарғонага командировкага бордим. Ишларимизни битиргач, у мени Андижонга олиб кетди. Жудаям хурсанд бўлдим. Чунки ўша пайтда газетамизнинг Андижон вилояти бўйича мухбири Фозилжон Шодмоналиев транспорт ҳодисасида вафот этган эди. Яқинларига ҳамдардлик билдирдик, мозор бошига бориб тиловат қилдик.\nДемоқчиманки, Набижон акада одамийлик хислатлари ҳам устивор эди. У одамнинг кўнглини ўқир эди. Бир куни жамоадан тўрт-беш киши оилавий водий вилоятларидан бирига борадиган бўлдик. Бизнинг бир ўртоғимиз (исми-шарифини ёзсам, ҳамма танийди) ҳаммамизни уйига таклиф этди. Биз уч-тўрт машина савдо қилиб, оилавий йўлга тушдик. Сўраб-суриштириб, уйини топиб олдик. Борсак, э, келдинглармией, мен сизларни келмайди деб, ҳазиллашгандим, дейди. Умуман, ҳеч қанақа тайёргарлик йўқ. Кейин Набижон акага телефон қилдик. У бир соатда етиб келди ва вазиятни дарров тушунди. Ҳаммамизни бир чойхонага олиб бориб, зиёфат қилди. Кейин Шоҳимардонга олиб бориб, катта бир дачада меҳмон қилди. Шоҳимардонни роса томоша қилдик. Ўша куни тоғда жуда чиройли дам олдик. Эртасига шаҳарга тушиб, Фарғона бўйлаб саёҳат уюштирилди. Бир чойхонада тамадди қилиб, қайдасан Тошкент деб йўлга тушдик.\nЁнимизда бошқа меҳмонлар ҳам бор эди. Улар ҳам Наби аканинг тантилигига тан беришди. Агар Наби ака бўлмаганда водийда хор-зор бўлар экансизлар, дейишгани ҳали ҳам ёдимда.\nБунақа воқеаларни санаб адоғига етиш қийин. Икром ака Ўтбосаров билан бориб, Наби аканинг уйида меҳмон ҳам бўлганмиз. Фарзандларини, кеннойини кўрдик. Лаззатли таомлардан тановвул қилдик.\nАфсуски, ана шундай олижаноб инсон орамизда йўқ. “Халқ сўзи”дан ишдан кетганлигининг сабабини ҳам билмайман. Эшитишимча, у вилоят газетаси муҳаррири ҳам бўлган. Кейинчалик Марғилон туман газетасига раҳбарлик қилган.\nАжал ҳеч кимни аяб ўтирмас экан. Масалан, мен Фарғонани Наби акасиз тасаввур қилолмайман. Ҳатто бир марта водийдаги қайси бир санаторийда қисқа муддатли дам олиб, Тошкентга қайтганимда, нега бизга айтмасдан чегарани буздингиз, деб жуда қаттиқ хафа бўлган эди.\nНабижон Собир бугун орамизда йўқ!\nЭнди Набижон Собирнинг қаҳқаҳасини, аскияларини бошқа эшитмаймиз!\nЭнди Фарғонага кираверишдаги дарвоза бизни Набижон Собирсиз сўппайиб кутиб олади.\nЭнди бизни Шоҳимардон деган жаннатга ким олиб боради?\nУ чиройли яшади!\nУ дўстларларининг кўнглини чиройли қилиб олди.\nҲатто унинг бизнинг хато-камчиликларимиздан ўпкалашлари ҳам чиройли эди.\nМен кеннойимга, фарзандларига сабру бардош тилайман, дўстимизнинг жойлари жаннатдан бўлсин. Назаримда, у гўёки жаннатда бизни кутиб олишга ҳозирлик кўргани кетганга ўхшайди!\nЭмомали Раҳмон ўзбек хонадонида меҳмон бўлди…\nЭркаклар аёлига нега қўл кўтаради? Аёлни хўрлаш қонимизда борми? Муҳокама\nРаҳимжон Рахмат ижодидан: Маҳалла алкашлари ковидга чалинмади…\nСуюнчи беринг, суюнчи: Қурбон Эшматовнинг китоби чоп этилди…\nАкадемик Иброҳимжон Искандаров вафот этдилар…\nАзамат Суюнов: Абдулла Ориповнинг порлоқ хотирасига бағишланади…\nУлуғбек Ҳамдам: БИЗДАН РОЗИ БЎЛИНГ, ОТА! (Эсседан парча)


13:39 / 11.05.2016 | YASINa | 1852\nАссалому алайкум! Мeн ҳар доим Аллоҳдан эгизак ўғиллар бeришини сўраб илтижо қиламан. Айтингчи динимизда эгизак ўғиллар бeриши учун қандай йўл кўрсатилган? Илтимос устозлар Аллоҳ мeнга ҳам эгизак ўғиллар бeриши учун дуо қилинглар.\nВа алайкум ассалом! Бунга эришишнинг ягона йўли Берувчининг Ўзидан сўрашдир. Аллоҳ таоло “Луқмон” сурасида марҳамат қилади:\nإِنَّ اللَّهَ عِندَهُ عِلْمُ السَّاعَةِ وَيُنَزِّلُ الْغَيْثَ وَيَعْلَمُ مَا فِي الْأَرْحَامِ وَمَا تَدْرِي نَفْسٌ مَّاذَا تَكْسِبُ غَدًا وَمَا تَدْرِي نَفْسٌ بِأَيِّ أَرْضٍ تَمُوتُ إِنَّ اللَّهَ عَلِيمٌ خَبِيرٌ34.\nАлбатта, Соат илми ёлғиз Аллоҳнинг ҳузуридадир. Ёмғирни У ёғдирур. Бачадонлардаги нарсани ҳам У билур. Ҳеч бир жон эртага нима касб қилишини билмас. Ҳеч бир жон қайси ерда ўлишини ҳам билмас. Албатта, Аллоҳ ўта билувчидир, ўта хабардордир.\nУшбу ояти каримада Аллоҳ таолонинг илми шомилу комил ҳамда мутлақ экани, У Зотнинг илми қаршисида бошқа илмлар ҳеч нарсага арзимаслиги баён қилинмоқда. «Албатта, Соат илми ёлғиз Аллоҳнинг ҳузуридадир». У Зотдан бошқа ҳеч ким қиёмат қачон қоим бўлишини билмайди. Билиши мумкин ҳам эмас. Аллоҳ таоло улкан ҳикмат юзасидан бу илмни фақат Ўзига хос қилиб қўйган. Қиёмат қачон қоим бўлишини билмаган одамлар доимо ҳушёр турадилар. Ҳар лаҳзада қиёмат қоим бўлиб қолишидан қўрқиб, доимо яхши ишларни кўпайтиришга уринадилар, унга тайёргарлик кўрадилар. «Ёмғирни У ёғдирур». Ёмғирга сабаб бўладиган моддаларни йўқдан бор қилган ҳам У Зотнинг Ўзидир. Уларни бир-бирига қўшган ҳам У Зотнинг Ўзидир. Булутни пайдо қилиб, маълум жойларга ёғдирадиган ҳам У Зотнинг Ўзидир. Аллоҳ борлиқнинг ҳар бир нуқтасидаги ёмғирни пайдо қилган, ёғдирган, натижасини-да билиб турадиган Зотдир. Борлиқнинг бир нуқтасида Аллоҳ яратган шароитни кўриб, ёмғир ёғишини тахмин этган инсоннинг Аллоҳнинг сифатига шерикликни даъво қилиши кулгилидир. Бундай даъво илмдан эмас, жаҳолатдандир. «Бачадонлардаги нарсани ҳам У билур». Дунёда қанча бачадон бўлса, уларнинг ичида нимаики бор бўлса, моҳиятини, тақдирини ва яна уларга боғлиқ ишларнинг ҳамма-ҳаммасини Аллоҳ билади. Бир аёлнинг туғиши яқин қолганида, асбоб ёрдамида ўғилми-қиз эканини тахминан билиб олиб, Аллоҳнинг илмига шерикликни даъво қилган жоҳил инсонга ҳайронсан! «Ҳеч бир жон эртага нима касб қилишини билмас». Дунёда ҳеч бир одам эртага, балки беш дақиқа ва ундан оз вақтдан сўнг ҳам нима қилишини билмайди. У фақат ният қилади, режа тузади, холос. Лекин ҳақиқатда нима бўлишини фақат Аллоҳ таолонинг Ўзи билади. Аллоҳ таоло бутун жонларнинг барча замонларда, маконларда нима қилишини яхши билади. Аниқ билади. Камчиликсиз билади. Баъзи бир тахмини Аллоҳнинг иродаси ила тўғри чиқиб қолган жоҳил инсоннинг Аллоҳнинг илмига шериклик даъвосида бўлиши кулгилидир. «Ҳеч бир жон қайси ерда ўлишини ҳам билмас». Дунёда бирорта инсон қаерда, қачон, қандай ўлишини билмайди. Бунинг ҳаммасини фақат Аллоҳ таолонинг Ўзи билади. «Албатта, Аллоҳ ўта билувчидир, ўта хабардордир». Албатта, Аллоҳ ўта билувчи ва ўта хабардордир. Шунинг учун ҳамма нарсани билади ва ҳамма нарсадан хабардор бўлади. Пайғамбар соллаллоҳу алайҳи васалламдан ушбу ояти кариманинг маъносини таъкидловчи кўплаб ҳадиси шарифлар ворид бўлган. Худди шунга ўхшаш оят «Анъом» сурасида ҳам ўтди.(“Тафсири Ҳилол” китобидан). Валлоҳу аълам!\nЖирканч жинсий алоқа\nОтам онамга хиёнат қилади\nОта онам хакида\nАёл кишининг ҳаёси\nТуш аралаш айтилган гап\nБизга уч талоқ тушганми?\nҚўйдим деса талоқ тушадими?\nОилага нафақа қилиш


Муомала даври 45 кун бўлган Марказий банк облигацияларини жойлаштириш бўйича 2022 йил 14 январь куни ўтказилган аукцион натижалари ҳақида маълумот - Ўзбекистон Республикаси Марказий банки\nМуомала даври 45 кун бўлган Марказий банк облигацияларини жойлаштириш бўйича 2022 йил 14 январь куни ўтказилган аукцион натижалари ҳақида маълумот\nЯнгиланган сана: 14 Янв 2022, 15:28\nЖорий йилнинг 14 январь куни Марказий банк томонидан Ўзбекистон республика валюта биржасида муомала даври 31 кун бўлган 1 млн. сўм номинал қийматга эга, умумий ҳажми 500 млрд. сўмлик 500 000 дона Марказий банк облигацияларини жойлаштириш бўйича аукцион савдолари ўтказилди.\nАукционда 8 та тижорат банки иштирок этиб, 500 000 дона облигацияни сотиб олиш учун 491,56 млрд. сўм ҳажмидаги рақобатли буюртманомаларни таклиф этди.\nАукцион давомида 500 000 дона қимматли қоғозлар 491,56 млрд. сўм қийматида жойлаштирилди (чиқарилиш умумий ҳажмининг 100,00 фоизи).\nАукцион натижаларига кўра, қимматли қоғозларнинг ўртача тортилган даромадлилиги йиллик 13,93 фоизни, минимал даромадлилик даражаси -13,86 фоизни ва чегириш нарх бўйича максимал даромадлилик даражаси - 13,94 фоизни ташкил этди.


«Соф инглизча қотиллик»да ўйнаган актриса автобус...\n18.11.2019 09:48 0 2002\nАктриса Жейн Ҳейуорд Британияда икки қаватли автобус уриб кетиши оқибатида 69 ёшида ҳалок бўлди, дея хабар берди «Daily Mail».\nҲейуорд «Соф инглизча қотиллик» сериалидаги (1984—2010 йиллар) роли билан танилган эди.\nБританиянинг Рикмансуорт шаҳрида юз берган нохуш воқеага кексайиб қолган актрисанинг чап томонлама йўл қоидасига кўникмагани сабаб қилиб кўрсатилган: у йўлни кесиб ўтишда аввал ўнгга эмас, одатига кўра чапга қараган. Қолаверса, Ҳейуорд йўлни светофорнинг тақиқловчи сигнали ёниб турганида кесиб ўтаётган бўлган.\nЭкспертиза натижалари Ҳейуорд кўплаб олинган жароҳатлар оқибатида дунёдан кўз юмганини кўрсатди.\nавтобус ҳалокат жейн ҳейуорд


Өзбекстанда тереклерди кесиўге мораторий 2024-жылға шекем узайтылады. Экополиция шөлкемлестириледи » KarInform\nӨзбекстанда тереклерди кесиўге мораторий 2024-жылға шекем узайтылады ҳәм жуўапкершилик кескин күшейтиледи. Бул ҳаққында Президент Шавкат Мирзиёев елимизде экологиялық жағдайды жақсылаў, тереклерди қорғаўды нәтийжели шөлкемлестириў ҳәм жасыл майданларды кеңейтиў илажлары бойынша видеоселектор жыйналысында атап өтти.\nМәлим болыўынша, өткен 6 айда мораторий дәўиринде 316 мың дана қымбат баҳалы тереклер сақлап қалынған. Бирақ, соған қарамастан, өткен дәўирде 2,8 мың қымбат баҳалы ҳәм 2 мыңнан аслам қунлылығы аз болған тереклер нызамға қайшы түрде кесилген.\nСонлықтан, Ташкент қаласы ҳәм ўәлаятлардың орайларында экологиялық полиция шөлкемлестириледи.\nОның жуўапкершилигине экология тараўындағы нызамбузыўшылықлар, атап айтқанда, тереклерди рухсатсыз кесиў, браконьерлик, нызамсыз шығындыларды таслаў сыяқлы жағдайларға қарсы профилактикалық ўазыйпалар жүкленеди.\nЭкологиялық полиция Ишки ислер системасында жумыс алып барады.\nСоның менен бирге, экология тараўында қолланылатуғын жәриймалар муғдары 5 есе, жеткерилген зыян ушын компенсация муғдары 2 есе көбейтиледи.\n- Барлық басшылар бир нәрсени анық еситип алсын, буннан былай бирде-бир «жасыл аймақ» ҳәм жәмийетлик паркте ҳәр қандай тереклерди кесиў қатаң түрде қадаған етиледи, - деди Президент Шавкат Мирзиёев.\n«Тереклер тийкарсыз кесилмеген»: Экокомитет Нөкис қаласы орайын ...\nМораторий жәрияланғанына қарамастан Нөкисте терекле ...\nТереклердиң нызамға қайшы түрде кесилиўи бойынша е& ...


Беш миллионлик бош эгаси ҳалок бўлди\n15 апрел 2021, Тошкент вақти: 10:11\nАйрим покистонликлар Толибон раҳбари Маъсуднинг ҳалок бўлганига ишонмайдилар.\nАҚШ президентининг миллий хавфсизлик масалалари бўйича маслаҳатчиси Жэймс Жонс покистонлик Толиблар етакчиси Байтуллоҳ Маъсуд ҳаво зарбалари оқибатида ҳалок бўлгани ҳақда ишонарли далиллар борлигини айтди.\nЖаноб Жонс Маъсуднинг 5 август куни ҳалок бўлгани 90 фоизга амин эканини таъкидлади.\n- Тўғрисини айтсам, менинг ўзим ҳам бунга тўлиқроқ ишонч хосил қилишни хоҳлардим.\nЛекин Маъсуднинг ўлдирилганини 90 фоиз аниқ деса бўлади. Бу хабарни Покистон ҳам тасдиқлади.\nГарчи Маъсуднинг қабиладошлари буни инкор этаётган бўлишса-да, биз ишонарли даллилларга эгамиз, - деди Жэймс Жонс.\nПокистон расмийлари мамлакатдаги Толибон ҳаракати етакчиси Байтуллоҳ Маъсуд чоршанба куни амалга оширилган ҳарбий амалиётлар чоғида ўлдирилган бўлиши мумкинлигини билдирган эди.\nИсломобод расмийларига кўра, чоршанба куни Жанубий Вазиристонда АҚШнинг учувчисиз бошқариладиган учқичлари ёрдамида берилган ҳаво зарбаларида Байтуллоҳ Маъсуд, унинг турмуш ўртоғи ва бир нечта тан соқчиларининг ўлдирилган.\nПокистон Ташқи ишлар вазири Шоҳ Маҳмуд Қурайший Толибон етакчисининг ўлдирилганини тасдиқлаш мақсадида бир гуруҳ расмийлар Жанубий Вазиристонга сафар қилганини билдирган эди.\n- Мендаги ва хавфсизлик идорасидаги маълумотга кўра, Байтуллоҳ Маъсуднинг ўлдирилгани тўғрисидаги хабарларга ишонса бўлади ва айни пайтда биз бу хабарни воқеа жойидан тасдиқлашга уринмоқдамиз. Бироқ, мендаги маълумотларга кўра, бу ишончли хабардир ва Толибон етакчиси ўлдирилган, - деб айтган эди Покистон Ташқи ишлар вазири.\nАйни пайтда Покистон расмийлари Толибон етакчисининг дафн қилиб бўлингани тўғрисида ҳам хабар тарқатдилар. Покистон кўчаларида эса, Байтуллоҳ Маъсуд ўлими ҳақида бир бирига зид хабарлар тарқалган.\n- Айримлар унинг ҳали ҳам тирик эканини гапирмоқда, бошқалари ҳалок бўлган демоқда. Газеталар ҳам Маъсуднинг ҳалок бўлгани ҳақда хабарлар тарқатди. Кимга ишонишни ҳам билмаймиз, - дейди покситонлик Муҳаммад Иршод.\nИсломободдаги банк ходимларидан бири Муҳаммад Хофиз эса Байтуллоҳ Маъсуд ўлдирилгани тасдиғини топган тақдирда ҳам бундан умумий вазият ўзгармаслигини айтади.\n- Мамлакатда терроризмни таг - томири билан йўқ қилмас эканмиз, Байтуллоҳ Маъсуд ўлими ҳеч нарсани ўзгартирмайди. Уни ўрнига ўнта Байтуллоҳ келиши мумкин, - дейди Муҳаммад Хофиз.\nБайтуллоҳ Маъсуд сўнгги йиллар давомида Покистон бўйлаб бир неча ҳужумлар содир этган “Теҳрики-Толибон” гуруҳига етакчилик қилган. Покистоннинг олдинги ҳукумати Маъсудни 2007 йил декабрида собиқ бош вазир Беназир Бҳуттога суиқасд уюштиришда айблаган. АҚШ ҳукумати Байтуллоҳ Маъсуд боши учун 5 миллион доллар мукофот пули ваъда қилган.


Стэнли кубогида плей-офф учун кураш жиддий кечмоқда\n6 апрель, 2018, 11:45 878\nБугун Миллий хоккей лигасининг мунтазам чемпионатида навбатдаги кун беллашувлари ўтказилди. Айни пайтга келиб, гуруҳ босқич беллашувлари ўз якунига етиб бораётгани учун бош соврин йўлида кураш олиб борадиган жамоалар сони тобора ойдинлашиб қолди.\nЎтказилган баҳсларнинг бирида "Коламбус" ўз майдонида амалдаги чемпион "Питтсбург"ни қабул қилиб, буллитлар сериясида имкониятни бой бериб қўйди. Шундай бўлса ҳам жамоа 1 очкога эга бўлади. Қўлга киритилган ушбу очко клубнинг қолган баҳсдаги ўйинлари қандай ҳисобда якунланишидан қатъи назар кейинги босқич эшигини очиб берди.\nШу тариқа, "Коламбус" умумий ҳисобда тўртинчи бор, қаторасига эса ўз тарихида илк бор плей-оффга чиқди. Шунингдек, "Торонто"ни мағлуб этган "Нью-Жерси" (2:1) ҳам плей-офф масаласини ижобий ҳал қилди.


Корхона фаолияти | "Фан Ва Тараққиёт" ДУК\nСтратегик режага мувофиқ корхона ўз фаолиятини қуйидаги йўналишларда амалга оширади:\n- фундаментал, изланиш ва амалий тадқиқотларни, биринчи навбатда кимё, физика, маҳаллий минерал ва иккиламчи хомашё ва уларни ишлаб чиқариш технологиялари асосида композицион ва полимер материаллар механикаси соҳасида, турли саноат ва қишлоқ хўжалиги учун маҳсулотлар ишлаб чиқариш, давлат илмий ишларини бажариш.\nТехник ва инновацион дастурлар.\n-тегишли илмий-тадқиқот соҳаларида олиб борилаётган илмий-тадқиқот, лойиҳалаштириш ва тажриба-конструкторлик ишларини мувофиқлаштириш ва республиканинг илмий муассасалари ва университетларида кўп функцияли мақсадлар учун композит материаллар ишлаб чиқиш;\n- янги материаллар, маҳсулотлар, асбоблар ва дастгоҳлар ишлаб чиқариш бўйича тажриба тармоқлари, илмий-техникавий мажмуалар ва қўшма, кичик корхоналарнинг марказларини яратиш орқали миллий иқтисодиёт тармоқларида илмий-техник ишланмаларни амалга оширишга кўмаклашиш;\n- илмий-тадқиқот, конструкторлик ва тажриба-ишлаб чиқариш ишларини ташкил этиш ва амалга ошириш, университетлар, илмий муассасалар, ташкилотлар ва турли соҳалардаги корхоналар билан ҳамкорликда комплекс тадқиқотлар ўтказиш;\n- докторантура (PhD, DSc) ва мустақил танлов орқали юқори малакали, илмий, ва илмий-педагогик кадрлар тайёрлаш;\n- маҳсулотлар ва моделларнинг прототипларини ишлаб чиқариш, илмий-техник ҳужжатлар (НТД) берилиши билан турли мақсадлар учун композицион материалларнинг тажриба тўпламларини ишлаб чиқариш, шунингдек республика корхоналарида янгиишланмала натижаларин ижори этиш;\n- илмий, техник ва ишлаб чиқариш журналини нашр этиш, ўқув қўлланмаларини ишлаб чиқиш, янги лаборатория, курс иши ва диплом ишлари, магистрлик диссертатсияларини ташкил этиш бўйича кўрсатмалар, энг муҳим соҳалар учун композицион материалларни яратиш ва олиш;\n- илмий-техник муаммолар бўйича минтақавий, халқаро конференциялар, симпозиумлар ва семинарларни ўтказиш;\n- маълум бир илмий йўналишлар бўйича маълумотлар банклари, кашфиётлар ва ихтироларни яратиш ва уларни халқ хўжалигига татбиқ этиш.


18 йил экран юзини кўрмаган “Беҳбудий” – Fikrat.uz\n7:29 / 03.12.2020 03.12.2020 7943 0\nҚамоқхонадаги Беҳбудийнинг кичкина дарчаси… Унга қум бўрони кириб келади… ва бу тўс-тўпалон жадиднинг ёшлигига уланиб кетади. Бу алғов-далғов даврда яшаган маърифатпарварнинг ҳаёт йўли текис кечмаганига ишорадир.\nТуркистон янгича таълим-тарбия усулларига мухтож бўлиб турган бир пайтда жаддидчилик ҳаракатининг бўй кўрсатиши, халқимизни уйғотди, десак тўғри бўлади. Ҳаракатнинг етакчиларидан бири, драматург, публицист, жамоат арбоби Маҳмудхўжа Беҳбудий бўлгани ҳеч кимга сир эмас, албатта.\n«Ўзбеккино» Миллий агентлигида маърифатпарварнинг зиддиятли ва мураккаб ҳаёт йўлига бағишланган «Беҳбудий» фильмининг махсус намойиши бўлиб ўтди.\nФильм ҳужжатли-бадиий жанрида суратга олинган. Маълумотларга кўра, унинг суратга олиш ишлари 18 йил олдин бошланган бўлиб, фильм баъзи сабабларга кўра экран юзини кўрмаган.\nБеҳбудийнинг «янги усул» жадид мактабларини очиши, дарслик китоблар чоп этиб, ўқувчиларга тарқатиши, жадидчилик ҳаракатининг асосчиси Исмоил Ғаспирали билан учрашуви, «Падаркуш» драмасининг саҳналаштирилиши фильмда ўзгача ракурсда кўрсатиб берилган.\nЯнги ижод маҳсули устида сценарий муаллифидан тортиб, грим, рассом, актёрлар ижроси, бастакор, оператор, саҳналаштирувчи режиссёргача профессионал гуруҳ ишлагани аён. Афсуски, унда иштирок этган Равшан Солиҳов, Яйра Абдуллаева, Алишер Ҳамроев, Ҳошим Арслонов, Обид Юнусов каби севимли актёрларимиз ва картина директори Насрулла Саъдуллаев бугун орамизда орамизда йўқ.\nИзоҳ қолдиринг 18 йил экран юзини кўрмаган “Беҳбудий”Беҳбудий\n9:32 / 14.04.2020 14.08.2020 31510 0\nЮлдуз Усмонова: Татуировкани ахмоқгарчилик пайтида қилган эканман\n17:02 / 15.01.2020 14.08.2020 39568 0\n15:13 / 09.05.2020 11.08.2020 37623 0\n11:08 / 18.12.2019 15.08.2020 24811 0\nЖаҳон матбуоти эркинлиги куни ҳақида\n13:24 / 03.05.2020 03.09.2020 24522 0\nБугун 17 сентябрь, пайшанба.\n16:46 / 17.09.2020 24.09.2020 27302 0\n22:22 / 13.07.2020 22.09.2020 30757 0